
N-a fost cu neputinţă. N-a fost greu. 
Aseară am vorbit cu Dumnezeu. 

La fel de clar, de simplu, de senin, 
Cum ai tăifăsui cu un vecin... 

E drept că El tăcea. Sau, mai curând, 
Iradia în fiecare gând, 

În fiecare şoaptă şi impuls, 

În fiecare zbatere de puls. 

Doar eu grăiam. Şi iată că, treptat, 
Discursul în tăcere s-a mutat, 
Tăcerea s-a umplut de sens şi țel, 
Tăcerea era drumul către El. 

Aşa-I vorbeam. Spunându-l tot, deschis, 
Aşa-l vorbeam : Abis lângă abis. 


Despre eremit... 


Pe Eugen Dorcescu l-am cunoscut în anul 
1987, în biroul său de redactor şef la Editura 
„Facla” din Timişoara. Lucra la cartea 
Argonauţii, o colecţie de volume în miniatură a 
celor care doreau să scrie, să fie poeţi, debutanţi, 
în căutarea lânii de aur. A reţinut din scrierile 
mele placheta de debut Fructul din fruct, 
antologia debutanţilor apărând în anul 1988. 

Discuţia a fost una directă, solidă şi corectă. 
Scriitorul a dorit să-mi transmită implicit un 
mesaj: eşti responsabil de fiecare cuvânt pe care 
îl scrii. Poate nu le-am înţeles eu pe toate atunci, 
dar ulterior am înţeles că editorul nu a intervenit 
într-un fel asupra textului scris de mine, ceea ce 
trebuie să apreciez şi acum, este un compliment 
făcut unuia care urma să pornească la drum, un 
compliment care valida textul şi omul, mai ales. 

Ulterior am descoperit prin librării volumele 
de versuri din ciclul ce se va numi Biblice, un 
ciclu necesar pentru Eugen Dorcescu şi pentru 
literatura română. Era deja după anul 1989, totuşi 
un an reper în ce priveşte manifestarea poeziei la 
poeţii români. 


Am citit cu o anumită curiozitate acele cărți, 
texte biblice versificate de Eugen Dorcescu, mi s- 
a părut straniu şi cumva degradant pentru un poet 
adevărat să apeleze la versificările unor cărți 
vechi, care oricum intraseră în dogmă. 

Din nefericire pentru mine, la acea dată nu 
am citit şi nu am studiat Scriptura. Deci, nu 
aveam cum să înţeleg. 

Ulterior am corespondat cu Eugen Dorcescu, 
Internetul a deschis posibilităţi reale de 
comunicare şi am beneficiat de principiul vaselor 
comunicante, adică nivelul de comunicare s-a 
echilibrat şi descoperirile au venit treptat. După 
ce am început să citesc şi să studiez Scriptura, 
am înţeles demersul scriitorului Eugen Dorcescu 
şi poate titlul unui volum de versuri scris de mine 
a fost Pomul cu scribi, pornind de la realitatea 
scrisului trăit în mod profund, văzând şi în poet 
unul dintre scribii care se ţin cu ambele mâni de 
ramurile pomului cunoaşterii binelui şi a răului . 

Eugen Dorcescu mi-a transmis în format 
electronic volumele sale, poate prin anii 2007 - 
2008. Am fost puţin nedumerit, dar am înţeles că 
opera trebuie încredinţată direct oamenilor, 
aceasta fiind poruncă divină, textul scris se 
încredinţează omului şi cartea nu este un obiect 
de decor, de pus pe raft, în biblioteca amenajată 
modern sau clasic. Era, poate, cea mai profundă 
apreciere pe care o putea face o persoană despre 
mine. Eram de încredere, adică. Înţelegeam. Sau 
începusem să înțeleg. 


Eugen Dorcescu mi-a dat o scurtă 
recomandarea pentru a putea deveni membru 
U.S.R., adică puteam să acced în breasla 
scriitorilor, eram scrib cu legitimaţie şi misiune. 

Recomandarea sa a fost una exactă şi utilă, 
dar dincolo de cuvinte am înţeles că harul ce ţi-a 
fost încredințat trebuie să aducă şi mai mult rod. 
Păstrez recomandarea sa ca un act de descoperire 
mai curând decât ca un demers administrativ. Am 
apelat la dânsul pornind de la Fructul din fruct, 
ceea ce a început a avut un fel de ieşire prin cer, 
era o destinaţie posibilă. 

Când scriu despre Eugen Dorcescu gândesc 
la cele profunde, la călătoria inițiatului, o 
călătorie necesară şi pregătitoare. 

Din păcate, literatura modernă nu pune 
accentul pe cunoaşterea iluminată şi pe 
necesitatea iniţierii prin scrierea operei, ca un 
mod de salvare prin cunoaştere şi revelaţie. 

De reţinut la scriitor, profesionistul devine un 
simplu scrib, Eugen Dorcescu reia ritualul iniţial 
al scribului care stă aplecat peste pergament şi 
scrie cuvintele care trebuie, nimic în plus, nimic 
în minus, cu simplitatea măreției. 

Rescriind textul biblic cu migală, opera 
devine ştiinţa adevărului, formulă matematică de 
fixarea eternității în cuvintele ce ni s-au dat în 
limba română. 

Dincolo de textul scris de Eugen Dorcescu 
există abisul aşa cum omul limitat percepe 
nelimitarea lui Dumnezeu, dar totul devine 


posibil când ai o relaţie cu Dumnezeu în modul 
acesta. 

Eugen Dorcescu, prin opera sa, lansează o 
provocare pentru scriitori, opera scrisă ca mod de 
purificare prin cuvinte pentru a descoperi 
Cuvântul. Iar Cuvântul are atâtea posibilităţi de a 
vedea cu ochii inimii încât abisul poate fi chiar pe 
o stradă la Tenerife, numărul 7. 

Cine doreşte să citească o poezie care să-l 
înveţe cum să călătorească spre alte zări, va citit 
Eugen Dorcescu, va accepta provocarea şi va 
putea vedea destinaţia reală. 


Poezia religioasă, o stare... 


Moto: 
„Te laud Tată, Doamne al cerului şi al 
pământului, pentru că ai ascuns aceste lucruri de 
cei înţelepţi şi pricepuți, şi le-ai descoperit 
pruncilor,,. (Biblia, Matei 11 : 2 ) 


Lui Eugen Dorcescu 


În Revista „ Reflex „ numerele 7-9 din 2006, 
pe lunile iulie-septembrie, artistul complex care 
este Eugen Dorcescu publică un eseu important 
intitulat Poezia Mistico-religioasă, structură şi 
interpretare. Eseul este unul dintre cele mai 
importante din ultima vreme din cultura română 
iar autorul, dar şi redactorul şef al revistei, poetul 
Octavian Doclin, au avut o iniţiativă esenţială 
pentru lumea scriitorilor. Meritoriu, eseul se 
adresează „poeților tineri, care îmi sunt prieteni, 
- după cum menţionează, lucid, Eugen Dorcescu, 
pentru că acest domeniu nu poate fi lăsat în ruină, 
ci este unul mereu nou. 

Problemele spirituale puse de artistul Eugen 
Dorcescu în faţa poetului sunt rezolvate cu mult 
har, profesionalism şi din poziţia cea mai corectă, 
din interiorul poeziei mistico-religioase, pentru 
că astfel de poezie este una vie, una în care ar 


trebui şi trebuie să existe multă viață, adevăr, o 
poezie care luminează şi arată Calea... 

Domeniul este constant trecut cu vederea de 
importanţii critici din ţară preocupați de imaginea 
proprie şi lucrători la un sistem critic propriu care 
să scoată în evidenţă opera scrisă în timp real, 
care până la urmă se dovedeşte a fi în timp 
ireal... 

În România este o criză a valorilor, iar 
aceasta se manifestă şi în lumea scriitorilor, 
creatorii încă nu s-au trezit cu adevărat, valorile 
umaniste par tot mai mult instabile şi provoacă 
plictis sau nu duc nicăieri pentru public, nu mai 
sunt cei care comandă opere literare pentru un 
anumit scop de partid, fondurile care vin de la 
stat sunt direcționate politic după criterii care nu 
sunt favorizante pentru marea creaţie... Din acest 
motiv valorile creştine pot da sens unei culturi, 
pot revitaliza lumea literară şi pot atrage dorul 
după o carte bună a unui cititor abrutizat şi 
manipulat prin alte mijloace de comunicare. 

În mod evident Eugen Dorcescu abordează 
valorile creştine ferm convins că de acolo poate 
veni un nou suflu în lumea creatorilor adevărați 
de poezie, de cultură. 

Fiind cu toţii într-un areal creştin, pentru 
scriitorii români, mai ales, acest eseu lămureşte 
multe şi arată direcţia... Trebuie să recunoaştem 
că toți marii creatori au simţit nevoia ca la un 
moment dat să scrie o operă importantă pornind 
de la Hristos şi de la Evanghelie pentru că altfel 


viaţa lor, ca artişti mari, nu s-ar fi justificat, în 
final. 

Desigur, tema fiind atât de profundă, 
provoacă şi incintă, iar asupra domeniului trebuie 
ca fiecare artist să mediteze în adevăr, să nu se 
mintă pentru că adevărata operă a unui scriitor, 
poet sau chiar prozator, este viaţa sa, opera scrisă 
fiind efectul vizibil a unei dimensiuni nevăzute... 

Premisa de la care putem porni este că 
poetul, poet care scrie poezie mistico-religioasă, 
trebuie să simtă şi să fie convins de şansa 
extraordinară de a fi o fiinţă nouă, altfel decât în 
lume, născut din nou, altfel scrisul său nu mai 
este al unui filozof sau literat care abordează o 
anumită zonă interesantă şi de multe ori cu multe 
lucruri senzaţionale, scrisul său este scrierea cu 
trupul. 

Naşterea din nou este premisa pentru că este 
de natură spirituală, iar carnea este neputincioasă, 
omul, ca fiinţă, nu are putere doar trăitor în carne, 
limitat la carne (sarx). Dar şi carnea are regulile 
ei, trebuie să rămână curată, pentru că trupul 
poetului este, evident, Templul, un Templu pus la 
dispoziția unei trăiri directe. 

Cel care scrie poezia de genul acesta trebuie 
să umble cu Dumnezeu, precum altădată Enoh 
sau Noe, precum oamenii chemaţi la Cină... 
Acest lucru înseamnă un fel de renunțare la lume, 
fiind în lume, în mijlocul neamului tău care dintr- 
o dată este un altul... Intri în arcă, o arcă 
spirituală care poate salva de la potop. 

Ceea ce este important este că Biblia, pentru 
că de acolo vin toate, de la Cuvânt, arată spre un 
lucru important: cuvântul lui Dumnezeu este unul 
viu care lucrează asupra fiinţei în adâncul ei, în 
structura ei intimă, poate curăța, poate da energie, 
poate deschide calea spre cer a omului, locuind în 
poem în acelaşi timp. Biblia este singura carte 
care îl cuprinde pe om, dar mai ales pe artist, în 
şcoala superioară lui Dumnezeu şi cel ce studiază 
este studiat de cuvânt, un fenomen real, altfel 
decât la universităţile autorizate de minister... În 
oglinda acestui cuvânt devenim fără apărare, 
descoperiţi, nu ne mai putem minţi, nu mai putem 
trişa cu talentul nostru folosit după ureche, după 
regulile lumii... Goliciunea pe care începe să o 
vadă poetul creştin este una care îi marchează 
fiinţa şi îşi vede clar destinul ca ratarea țintei, ca 
eşec... De la această recunoaştere şi cunoaştere 
începe vălul să se ridice, poemul ţâşneşte din 
inima celui care scrie... 

Ceea ce este important pentru poet este ca 
prin opera sa să-L poată cunoaşte pe Dumnezeu 
la nivelul umil al poemului, al scrisului şi pentru 
a transmite această Cunoaştere a Lumii de Sus, 
pentru care nu există cuvinte de exprimare în 
mod concret, doar limbajul pur spiritual 
(duhovnicesc) îl poate rezolva, într-o anumită 
măsură, însă. Când ajungi să realizezi acest lucru 
important, lumina devine orbitoare, iar cuvintele 
nu mai transportă lumea spre lume, ci, iată, cerul 
spre om şi creează posibilitatea traseului om cer. 
Cunoaşterea lui Dumnezeu cutremură ființa 

poetului şi-l face o altă ființă, totul este interactiv 
pentru că adevărul eliberează, ne face liberi în 
mod existenţial, iar asta ne cheamă să 
redescoperim că patria în care am putea locui 
altfel este chiar inima noastră, mintea noastră, ca 
în locul Prea-Sfânt, Dumnezeu s-a semnat chiar 
în interiorul omului, semnătura Lui ESTE 
acolo... 

Lucrurile la care ajunge poetul care scrie 
despre credinţa în Dumnezeu sunt unele care 
depăşesc limitele cunoaşterii, dar prin revelaţia 
particulară totul capătă sens, pentru restul e 
nebunie, chiar dacă eşti academician sau profesor 
universitar, premiant... 

Oare poate renunța poetul tânăr la ceea ce 
crede că a ajuns să cunoască pentru a descoperi 
Cunoaşterea, poate el considera totul ca 
neînsemnat pentru a ajunge să se cutremure cu 
adevărat şi să ia totul de la capăt? 

E marea încercare, dar experienţa aceasta 
este un adevărat prag pe care va trebui să-l 
treacă... 

Apostolul Pavel scria că a trebuit să 
considere totul ca pe un gunoi pentru a ajunge 
să-L cunoască pe Hristos, în final, iar apostolul a 
fost, trebuie să reliefăm, şi o mare personalitate a 
vremurilor antice, om de cultură, cunoscător al 
filozofiei antice, a marilor cărţi ale evreilor, a 
lumii, a Europei şi Asiei, a Imperiului Roman dar 
şi a celor din Atena cea veche... 

Învierea este reală pentru că este posibilitatea 
de a continua să exişti într-o altă dimensiune prin 

grația lui Dumnezeu şi asta dă putere... Trecerea 
dintr-o lume în alta, dintr-un veac în altul, se 
poate trăi şi realiza numai prin poezie şi credinţă, 
prin ştiinţa înaltă de a te lăsa desăvârşit de 
Cuvânt... 

Existenţa întru mântuire este mesajul poeziei 
mistico-religioase scrie Eugen Dorcescu şi are 
dreptate, dar cuvântul acesta aşa cum sună în 
limba română este totuşi altfel în limba veche 
grecească (koiné) sau în ebraica veche, sensurile 
sunt mai profunde iar poetul tânăr va trebuie să 
redescopere că de fapt este posibilitatea omului 
să fie dus „la loc larg, - dincolo de spaţiul acesta 
strâmt din secunda trăită, e libertate nelimitată, 
eliberarea, salvarea spirituală a omului... 

A fi dus „la loc larg,,... 

O analiză semantică a unor termeni din 
Evanghelie şi din tot Noul Testament ar da 
posibilitatea poetului să descopere ce înseamnă 
„loc larg,,... 

Artistul Eugen Dorcescu a intuit că e nevoie 
de multă aplecare pentru a realiza esenţa poeziei 
mistico-religioase când a apelat la variantele 
versetelor biblice din perspectiva a mai multor 
limbi străine... 

Darul de a scrie poezie religioasă şi mistică 
este un dar care depinde de Dumnezeu exclusiv, 
pentru că prin Duhul Sfânt vin toate darurile, dar 
asta înseamnă multă smerenie pentru că darul 
este dat după voinţa divină, este dat pentru altul 
întru zidire, nimic din gloria terestră la care ar 
putea visa un poet... 


13 


Apostolul Pavel scria că omul este poemul 
lui Dumnezeu, opera Lui de artă... 

Artistul Eugen Dorcescu, sublinia în eseul 
său că spiritul este primordial în relaţia lui cu 
materia, dar întruparea lui Hristos este o realitate 
materială, (kenoză), altfel nu se poate... de aceea 
poezia mistico-religioasă nu se scrie, se 
întrupează... 

Tema nu poate fi preluată din mers, e o temă 
care nu este o joacă literară, ci una de stare, iar 
lumea nu înţelege din primul moment. Fantezia 
intră în joc, dar este cenzurată de viziunea 
creştină, paradoxal, fantezia capătă dimensiune 
nelimitată, dar mereu este limitată de termenii 
teologici, duhovniceşti. Repetarea unor stări în 
diferite forme nu reprezintă neapărat monotonie, 
ci cenzurarea impusă de textul biblic, necesară în 
timpul concret în care scrie poetul poemul său 
religios. 

Documentarea poetului care abordează o 
astfel de poezie necesită efortul de ajunge la 
adevăr, adevărul lui Dumnezeu. Lucrurile se 
complică în momentul în care sensul textului 
biblic te trimite la sensul limbii în care a fost 
scris, la limbajul din vremea în care a fost scris: 
ebraica veche, limba greacă veche, arameica... 
Din acest punct de vedere, scribul modern, 
scriitorul, este un martor al lucrărilor lui 
Dumnezeu, conform versetului din cartea Faptele 
Apostolilor!. 


1 Act 1:8, Biblia. 

Privind din punctul de vedere al 
pragmatismului, literatura creştină pare a fi în 
stagnare. O anumită atitudine a oamenilor care 
slujesc în culte autorizate sau în Biserică, 
gripează fenomenul lansării unor opere bazate pe 
valorile creştine şi a unor scriitori care au ca temă 
a preocupărilor lor valorile creştine. 

Este o teamă ca dogma să nu fie afectată. În 
aparenţă teologii au dreptate, până unde poate un 
simplu scriitor să interpreteze Scriptura şi să scrie 
în lumina Duhului Sfânt? Iată paradoxul! 


(CEV) „But the Holy Spirit will come upon you and give you 
power. Then you will tell everyone about me in Jerusalem, in all 
Judea, in Samaria, and everywhere in the world”. 

(ESV) „But you will receive power when the Holy Spirit has 
come upon you, and you will be my witnesses in Jerusalem and in 
all Judea and Samaria, and to the end of the earth”. 

(KJV) „But ye shall receive power, after that the Holy Ghost is 
come upon you: and ye shall be witnesses unto me both in 
Jerusalem, and in all Judaea, and in Samaria, and unto the 
uttermost part of the earth”. 

(KIV „ButS2% ye shall receive power,®"*"! after that 
theG3585 Holy“ GhostS+!5! is come! u onf" rou:85?09 
and??? ye shall be“2%! witnesses™"** unto meS3* both9®7 
in®!7?2 Jerusalem,C2*9 and925% in9!722 a119356 Judaea, 249 
and??? 2 in Samaria,®*5* and9? 
of theG3558 earth. £197" 

(RDCT) „Ci voi veți primi o putere, cînd Se va pogori Duhul Sfint 
peste voi, şi-Mi veți fi martori în Ierusalim, în toată Iudea, în 
Samaria, şi pînă la marginile pămîntului”. 

(ROB) „Ci veţi lua putere, venind Duhul Sfânt peste voi, şi Îmi 
veți fi Mie martori în Ierusalim şi în toată Iudeea şi în Samaria și 
până la marginea pământului”. 


G2983 


unto4?!% the uttermost part“2%5 

Teologii şi-au rezervat o anumită libertate de 
a interpreta faptele, oamenii, mesajul divin. 
Consideră că au autoritatea să o facă. 

Problema nu este nouă în peisajul literaturii 
în general. Se ştie că literatura creştină este un 
mijloc de îmblânzire a lumii, o metodă de a 
transmite mesajul corect... 

Analizând fenomenul, putem să apreciem 
câteva situaţii: 

- Există autori care de la bun 
început scriu după moda teologică punând 
accentul pe mesajul educativ, scriu într-un 
fel la comandă, pe teme date, frust, fără 
talent, inventând povestiri aparent simple, 
pentru a ajunge la cititorul obişnuit, 
dornic de semne... Aceşti autori pot fi 
subvenţionaţi de biserici, asociaţii 
creştine, au vânzarea asigurată, editurilor 
de genul acesta le merge bine, cărțile se 
vând în biserici, la adunări, etc. Metoda 
este aplicabilă şi la propaganda oficială şi 
până la un punct este utilă, dar există un 
punct unde kich-ul este prezent, 
diletantismul e la modă, superficialitatea 
primează. 

- Există şi scriitori care sunt sinceri, 
Scriptura e un loc spiritual important, le 
marchează viaţa, iar temele pe care le 
abordează în operele lor sunt bazate pe 
valori creştine, pe idei corecte, pe 
principii morale adânci. Luându-şi 
libertatea de a crea o operă literară bazată 

de valori creştine în mod original nu intră 
neapărat în sfera de interes a bisericii, 
munca lor este privită ca o toană, ca o 
pasiune secundară, idei singulare şi 
depărtate de viaţa bisericii. Apoi mai este 
o problemă, preoţii ori pastorii, după cum 
este organizată biserica respectivă, nu au 
capacitatea de a administra spiritual 
oameni cu astfel de daruri, îi obosesc 
artiştii, mai mult, îi contrariază, apoi apar 
ca duşmani ai adunărilor pentru că 
darurile lor aduc ceva nou, ceva care sună 
ciudat. 

- Există mari scriitori care au scris 
cărţi curajoase, pe teme controversate sau 
teme solide, plecând de la textul Biblic. 
Au scris la o vârstă matură, când numele 
lor era deja cunoscut, stabilizat şi 
reprezentau o voce. Au considerat că e de 
datoria lor să-şi dea zeciuiala în modul 
acesta, ofrandă pentru Dumnezeu, sincer, 
direct, cutremurător. 

Scriptura oferă teme interesante pentru 
scriitor, pentru artist, în general. 

În cartea Osea este scrisă o interesantă 
povestire, actuală şi dureros de reală. Un om a lui 
Dumnezeu, având o credinţă sinceră, va trebui să 
trăiască şi să convieţuiască alături de Gomera, o 
femeie păcătoasă, să o iubească până la sfârşit, cu 
toate consecinţele. Sfinţenia şi curvia alăturate. 
Care biserica va accepta o operă literară în care 
un preot sau pastor ar fi personajul principal al 

unui roman având soţie o femeie cu pasiuni 
extreme şi trebuind să o iubească până la capăt, 
fără să o poată părăsi. Şi totuşi Dumnezeu i-a 
cerut lui Osea să aibă de soţie pe Gomera, pentru 
a transmite un mesaj poporului păcătos despre 
dragostea nemărginită şi neînţeleasă a lui 
Dumnezeu pentru om. 

În Cartea Ezechiel autorul aseamănă pe Israel 
cu o fată abandonată crescută cu drag, ajunsă 
femeie frumoasă şi ajungând să păcătuiască şi, 
încă pe bani, cu alți străini, cu bărbaţi din lume, 
uitând pe Dumnezeu. Metafora este relevantă, 
imaginea e dură, dar reală. Totuşi care preot sau 
pastor ar accepta un roman actual scris în modul 
acesta, cu trimiteri clare având ca fundal 
Biserica? 

Exemplele ar putea continua. Scriptura e 
plină de viaţă, iar un scriitor va găsit mereu teme 
actuale, luând ca reper naraţiunile cărţilor sfinte. 

Majoritatea teologilor scriu în studiile lor că 
biserica are nevoie de revigorare, că oamenii au 
nevoie de un mesaj pertinent care să le 
consolideze viaţa. De înviorare. Oamenii care 
acceptă să se transforme, lucraţi de Cuvântul 
divin pot aduce ceva interesant, nou. 

Dumnezeu însă a arătat omului soluţia: 

„Psa. 36:9 Căci la Tine este izvorul vieții, 

prin lumina Ta vedem lumina ”. — Psalmul 36 
din Scriptură. 


toamna, 2006 — februarie 2013 

Un CV-EUGEN DORCESCU 


Repere biografice: 


Nume: BERCA 

Prenume: EUGENIU 

Pseudonim: EUGEN _DORCESCU 

Data naşterii: 18 martie 1942. 

Locul naşterii: Târgu-Jiu, județul Gorj, Str. 
Victoriei, nr. 93. 

Părinţii: tatăl — Eugenie Berca, învăţător, mama 
— Alexandra Berca (născută Dorcescu ), 
învăţătoare. 

Poet, eseist, prozator, traducător din limbile 
franceză şi spaniolă. 

Născut la 18 martie 1942, Târgu-Jiu. Căsătorit cu 
Olimpia Berca, critic şi istoric literar. 


Studii: 

Liceul „Fraţii Buzești”, Craiova (1961), 
Facultatea de Filologie, Universitatea din 
Timişoara (1966), 

Doctor în filologie, Universitatea din Timişoara 
(1975). 


Profesii şi locuri de muncă: 

Cercetător, cercetător ştiinţific, cercetător 
ştiinţific principal la Filiala din Timişoara a 
Academiei Române (1966-1984); 

Redactor, apoi redactor-şef la Editura Facla din 
Timişoara (1985-1989), 

Director al Editurii Facla (1990), funcţie din care 
demisionează în acelaşi an. 


Colaborează la: „Luceafărul”, „Amfiteatru”, 
„Viaţa Românească”, „Orizont”, „Steaua”, 
"Familia", „Convorbiri literare”, „Limba 
română”, „Meridianul Timişoara”, „Poesis”, 
„Saeculum”, „Renaşterea Bănăţeană. Paralela 
45”, "Banat", "Orient latin", "Reflex", "Caligraf”, 
"Tabor", „Învierea”, „Farul creştin”, „Harul”, 
„KnijZevni život”, „Il ponto” (Milano), 
„Impegno” (Mazara del Vallo), „Kulturen život” 
(Macedonia), „Dorul” (Norresundby, 
Danemarca), „Kulturen život” (Skoplje), "Agero" 
(Germania), "La opinion de Tenerife" (Spania), 
"Cuadernos de Matematico" (Spania), 
"tenemoslapalabra" (Spania), "ABC cultural" 
(Spania), "Critica" (Mexic), Radio Bucureşti, 
Radio Timişoara, Radio Reşiţa, TV Analog 
Timişoara, TV Europa Nova Timişoara, TVR 
Timişoara, TVR Bucureşti etc. 


Volume publicate: 

Pax magna, poezie, Bucureşti, Cartea 
Românească, 1972; 

Metafora poetică, eseu, Bucureşti, Cartea 
Românească, 1975; 

Desen în galben, poezie, Timişoara, Editura 
Facla, 1978; 

Embleme ale realităţii, eseu, Bucureşti, Cartea 
Românească, 1978; 

Arhitectura visului, poezie, Timişoara, Editura 
Facla, 1982; 

Culegătorul de alge, poezie, Timişoara, Editura 
Facla, 1985; 

Dodoacă şi Biciuşcă, proză fantastică, Timişoara, 
Editura Facla, 1986; 

Castelul de calcar, proză fantastică, Bucureşti, 
Editura Ion Creangă, 1988; 

Căsuţa fermecată, povestiri, laşi, Editura 
Junimea, 1989; 

Epistole, versuri, Cluj-Napoca, Editura Dacia, 
1990; 

Cărarea din insulă, proză fantastică, Timişoara, 
Editura Excelsior, 1991; 

Psalmii în versuri, Timişoara, Editura Excelsior, 
1993; 

Cronică, versuri, text coperta a IV-a G. I. 
Tohăneanu, Timişoara, Editura de Vest, 1993; 
Piticul arămiu, povestiri, Timişoara, Editura de 
Vest, 1995; 

Abaddon, poezie, Timişoara, Editura Amarcord, 
1995; 

Psalmii în versuri, ediţia a II-a revăzută şi 
adăugită, Timişoara, Editura Marineasa, 1997; 
Ecclesiastul în versuri, Timişoara, Editura 
Marineasa, 1997; 

Pildele în versuri, Timişoara, Editura Marineasa, 
1998; 

Poezii despre şi pentru Raluca, Timişoara, 
Editura Excelsior, 1998; 

Scrisori la un prieten, scrisori literare, Timişoara, 
Editura Excelsior, 2000; 

Exodul, poezie, text coperta a IV-a Adriana 
Iliescu, Timişoara, Editura Augusta, 2001; 

Omul de cenuşă, poezie, antologie de autor, cu o 
prefaţă de Adrian Dinu Rachieru, scurtă 
crestomaţie critică („Opinii”) şi bio-bibliografie 
de Olimpia Berca, text coperta a IV-a Virgil 
Nemoianu, Timişoara, Editura Augusta, 2002; 
Elegii,poezie, text coperta a IV-a Adriana Iliescu, 
Timişoara, Editura Mirton, 2003; 

Biblice, volum antologic, conţinând Psalmii, 
Eclesiastul, Pildele şi Rugăciunea regelui 
Manase, text coperta a IV-a, Valeriu Anania, 
Timişoara, Editura Marineasa, 2003; 

Moartea tatălui, poezie, prefaţă de Ion Arieşanu, 
Timişoara, Editura Marineasa, 2005; 

Basme şi povestiri feerice, volum antologic, 
Timişoara, Editura Eubeea, 2005; 

L'histoire d'une névrose, Unsprezece povestiri 
francofone, Timişoara, Editura Mirton, 2007; În 
Piaţa Centrală, poezie, Editura Marineasa, 2007, 
cu o prefață de Virgil Nemoianu; 

Poetica non-imanenţei, eseu, Editura Palimpsest, 
Bucureşti, 2009; 

drumul spre tenerife, poezie, Editura Eubeea, 
Timişoara, 2009; 

Elegiile de la Bad Hofeastein, poezie, Editura 
Mirton, Timişoara, 2010. 


Volume publicate la edituri on-line: 

Omul din oglindă, poezie, antologie de autor 
(2003 - 2009), Editura on-line Semănătorul, 
Bucureşti, 2009; ediţia a Il-a, revizuită, Editura 
Globusz, 2009; 

Abyssus abyssum invocat, antologie tematică de 
autor (1972 - 2009), Editura on-line Semănătorul, 
Bucureşti, 2009. 

Poemele bătrânului - Poemas del viejo, ediţie 
bilingvă, Editura on-line Semănătorul, Bucureşti, 
2010. 


Volume colective: 

9 pentru eternitate, Asociaţia Scriitorilor din 
Bucureşti, 1977; 

Noul Atlas lingvistic român pe regiuni. Banat, 
Bucureşti, Editura Academiei, 1980; 

Ceasuri de seară cu Ion Agârbiceanu, o carte 
gândită şi alcătuită de Mircea Zaciu, Cluj- 
Napoca, Editura Dacia, 1983; 

Limbaj poetic şi versificaţie în secolul al XIX-lea, 
Universitatea din Timişoara, 1975-1984; 

O mie şi una de poezii româneşti. Antologie de 
Laurenţiu Ulici, București, Editura Du Style, 
1997; 

Dicţionarul scriitorilor români, coordonatori 
Mircea Zaciu, Marian Papahagi, Aurel Sasu, 
Bucureşti, Editura Fundaţiei Culturale Române, 
1998 etc. 


Volume traduse: 
Pierre Loti, Doamna Crizantema, roman, Editura 
Excelsior, Timişoara, 1998; 

Coriolano Gonzalez Montanez, Călătoria, 
poezie, Editura Mirton, Timişoara, 2010; 
Rosa Lentini, Tsunami şi alte poeme, Editura 
Mirton, Timişoara, 2011; 

Andrés Sánchez Robayna, Umbra şi aparența, 
poezie, Editura Mirton, Timişoara, 2012. 


Traduceri ale versurilor lui E. D.: 

Volume colective: 

Poeti romeni contemporanei, traducere de 
Viorica Bălteanu, Mazara del Vallo, Editura 
Impegno'80, 1986; 

Casa Faunului. 40 de poeți contemporani 
transpuşi în engleză, franceză şi germană, 
Timişoara, Editura Hestia, 1995; 

Andres Sânchez Robayna (ed.), Ars poetica 
(Versiones de la poesia moderna), Editura Pre- 
Textos, Valencia, Spania, 2011; 
ANTOLOGIA POESÍA UNIVERSAL: MÁS DE 
9.100 POETAS DE 175 PAÍSES - Editor: 
Fernando Sabido Sânchez, Madrid, 2012. 


Volume personale: 

Eugen Dorcescu, el camino hacia tenerife, Idea 
Ediciones, Santa Cruz de Tenerife - Las Palmas 
de Gran Canaria, Spania, 2010; 

Eugen Dorcescu, Poemas del viejo - Poemele 
bătrânului, cu o prefață de Andrés Sánchez 
Robayna, Ediciones Igitur, Montblanc 
(Tarragona), Spania, 2012. 

Referinţe critice (selectiv, în volume): 
Marian Popa, Dicţionar de literatură română 
contemporană, Editura Albatros, Bucureşti, 
1977; Florea Firan, Profiluri şi structuri 
literare, Editura Scrisul Românesc, Craiova, 
1986; Alexandru Ruja, Parte din întreg, |, 
Editura de Vest, Timişoara, 1994; Laurenţiu 
Ulici, Literatura română contemporană, 
Editura Eminescu, Bucureşti, 1995; Olimpia 
Berca, Dicţionar al scriitorilor bănăţeni, 
Editura Amarcord, Timişoara, 1996; Carmen 
Odangiu, Jocul cu umbra, Fundaţia Culturală 
„loan Slavici”, Arad, 1996; Gheorghe 
Mocuta, La răspântia scriiturii, Editura 
Mirador, Arad, 1996; Gheorghe 

Luchescu, Din galeria personalităților 
timişene, Editura „Dacia Europa Nova”, 
1996; Mircea Zaciu, Marian Papahagi, Aurel 
Sasu,Dicţionarul scriitorilor români, D-L, 
Editura Fundaţiei Culturale Române, 
Bucureşti, 1998; Alexandru Ruja, Parte din 
întreg, Il, Editura Excelsior, Timişoara, 1999; 
Aquilina Birăescu, Diana Zărie, Scriitori şi 
lingvigşti timişoreni, Editura Marineasa, 
Timişoara, 2000; Gheorghe Mocuta, Pe 
aceeaşi arcă, Editura Mirador, Arad, 2001; 
Marian Popa, Literatura română de azi pe 
mâine, ||, Fundaţia Luceafărul, Bucureşti, 
2001; Who's Who în 

România, Bucureşti, 2002; Rodica 
Opreanu, Flux continuu, Editura Augusta, 
Timişoara, 2002; Alexandru Ruja, Literatura 

română contemporană. Poezia |, Editura 
Universităţii de Vest, Timişoara, 2002; Ildico 
Achimescu, Ca sticla, zidul, Editura Augusta, 
Timişoara, 2004; Mircea 

Şerbănescu, Timişoara — memorie literară 
II, Editura Artpress, Timişoara, 2004; Mircea 
Lăzărescu, Despre sărbători, grădini şi 
logos, Editura Brumar, Timişoara, 

2004; Dicţionarul general al literaturii 
române, C — D, Academia Română, Editura 
Univers Enciclopedic, Bucureşti, 

2004; Dicţionar al scriitorilor din Banat, 
Editura Universităţii de Vest, Timişoara, 
2005; Aurel Sasu, Dicţionarul biografic al 
literaturii române, Editura Paralela 45, 
Piteşti, 2006; Alexandru Ruja, Printre 

cărți, Editura Universităţii de Vest, Timişoara, 
2006; lon Jurca Rovina, În umbra scenei, 
Editura Zamolsara, Timişoara, 2006; Al. 
Doru Şerban, Nelu Vasile, Autori gorjeni şi 
cărţile lor, Editura Măiastra, Târgu-Jiu 2007; 
Paul Eugen Banciu, Aquilina 

Birăescu, Timişoara literară. Dicţionar 
biobibliografic al membrilor Uniunii Scriitorilor 
— Filiala Timişoara, Editura Marineasa, 
Timişoara, 2007; Livius Petru 

Bercea, Itinerar critic, Editura Hestia, 
Timişoara, 2007; Livius Petru 

Bercea, Scriitori şi cărți, Editura Nagard, 
Lugoj, 2008; Rodica Opreanu, Întâmpinări 
cordiale, Editura Eubeea, Timişoara, 2008; 
lon Arieşanu, Printre înţelepţi, Editura 

Eubeea, Timişoara, 2008; Mircea 
Lăzărescu, Odiseu fără Ithaca, Editura 
Bastion, Timişoara, 2009; Alexandru 

Ruja, Printre cărţi — prin ani, Editura 
Universităţii de Vest, Timişoara, 2009; 
Lăcrămioara Ursa, Pecetea destinului. 
Creatori în Banat, Editura Eurovest, 
Timişoara, 2009; Sorina lanovici-Jecza, 
Olimpia Berca, Poezia lui Eugen Dorcescu. 
Crestomaţie critică, Fundaţia Interart Triade, 
Brumar, Timişoara, 2009; Constantin 
Stancu, Abisul de lângă noi sau o călătorie 
inițiatică alături de Eugen Dorcescu, Editura 
on-line Costyabc, Hatzegworld, 2010; 

Iulian Boldea, Aproximaţii, Editura Ideea 
Europeană, Bucureşti, 2010; Constantin Buiciuc, 
Oglinda lui Narcis, II, Editura Marineasa, 
Timişoara, 2011; Boris Crăciun, Daniela 
Crăciun-Costin, Dicționarul scriitorilor români 
de azi, Editura Porţile Orientului, Iaşi, 2011; 
Alexandru Ruja, Lecturi — cărți — zile, Editura 
Universităţii de Vest, Timişoara, 2012; 

Marian Popa, Istoria literaturii române de azi 
pe mâine, II, Editura Semne, Bucureşti, 2009 
etc. 

Constantin Stancu — Un scurt interviu cu Eugen 
Dorcescu 


1. Întrebare Constantin Stancu: De-a lungul 
vieţii, ce aţi considerat că vă lipseşte cel 
mai mult? 


Răspuns Eugen Dorcescu: Puterea de o ieşi 
biruitor — ca fiinţă cu necesităţi spirituale 
conştientizate — în lupta dintre carne şi duh. 


2. Întrebare Constantin Stancu: Ce aţi 
învăţat de la adversarii sau duşmanii 
dumneavoastră? 


Răspuns Eugen Dorcescu: Nu mi-am 
cunoscut nici un fel de adversari ori duşmani, 
poate şi fiindcă nu m-a preocupat, câtuşi de 
puțin, existența, ori non-existenţa lor. Nu ştiu, 
deci, dacă ei vor fi existat cumva, sau dacă există 
încă. Ceea ce ştiu e că iluzia prezenţei lor n-a 
ajuns absolut niciodată să-mi maculeze 
conştiinţa. Eu cred că suntem, cu toții, prea 
muritori, prea pulbere şi cenuşă, spre a ne pierde 
vremea, spre a ne irosi viața, cu duşmani şi 
duşmănii. De altfel, când constaţi, cu surprindere 
şi amărăciune, că cineva, un oarecare, nu are 
încredere în tine, trebuie să te întrebi dacă nu 
cumva acest lucru se întâmplă fiindcă, de fapt, tu 

nu ai încredere în el. Aidoma, e posibil ca un ins 
să-şi genereze propriii duşmani, prin Chiar 
antipatia ascunsă, eventual subconştientă, pe 
care le-o poartă acelora, mai înainte ca ei să-l 
duşmănească. 


3. Întrebare Constantin Stancu: O întrebare 
clasică: ce înseamnă dragostea pentru 
dumneavoastră, la modul practic, de zi cu 
zi? 


Răspuns Eugen Dorcescu: Pentru mine, 
dragostea ar putea însemna, spre exemplu, 
încercarea, dorința sinceră (şi pusă în act, nu 
doar clamată) de a trăi tu în locul celuilalt, 
atunci când ar fi cu putință să-l scuteşti, prin 
aceasta, de ororile vieţii. 


4. Întrebare Constantin Stancu: Care sunt 
cărţile pe care le preferaţi şi de ce le 
preferaţi pe acestea şi nu altele? 


Răspuns Eugen Dorcescu: Am mai spus-o şi 
cu alte prilejuri: Am citit şi citesc mult, şi în mai 
multe limbi. Dar singura Carte pe care o citesc 
într-adevăr, pe care o citesc mereu, pe care o 
cercetez în fiecare zi, este Biblia. Aici nu e vorba 
de a prefera. În termeni fundamentali, decisivi, 
nici nu există altă Carte în afară de Biblie. 


5. Întrebare Constantin Stancu: Care 
este locul în care vă simțţiţi cel mai bine? 

Răspuns Eugen Dorcescu: Sunt mai multe 
asemenea locuri: acasă, la Timişoara, şi la 
München, lângă soția mea, lângă fiicele noastre 
şi lângă nepotii noştri ; într-o anumită Poiană, în 
preajma căreia am copilărit şi care ocupă un 
spațiu privilegiat în mitologia mea personală; în 
Isla de los afortunados, Tenerife, „le lieu ou je 
pourrais vivre, où je voudrais mourir”, cum 
mărturisesc în drumul spre tenerife. 


6. Întrebare Constantin Stancu: Ce 
înseamnă pentru dumneavoastră gândul 
acesta: acum? 


Răspuns Eugen Dorcescu: Nimic. În timp (şi 
în spaţiu), în imanență, omul de pământ, ha’ 
adham, împotriva a ceea ar putea să-şi închipuie 
el, nu este decât „o suflare”, adică, în cele din 
urmă, nimic. Dacă suntem cu adevărat ceva, 
suntem numai în transcendenţă, în eternitate, ca 
spirit. 

Eugen Dorcescu 


Din amintirile unui scrib. Cum am lucrat 
la Versiunea Bartolomeu Valeriu Anania 
a Sfintei Scripturi 


Biografia mea literară, drumul meu în 
viaţă şi în literatură — aşa cum sunt ele şi 
atâta cât sunt — au întâlnit, la anume 
răspântii, o seamă de personalități, pe 
care, aş înclina să cred, le-a rânduit acolo 
Providența. Debutul în revistă 
(“Luceafărul”, Bucureşti, 1971) mi-a fost 
vegheat de Alexandru Philippide, Ştefan 
Bănulescu şi Cezar Baltag. Cel editorial 
(Cartea Românească, Bucureşti, 1972) — 
de Marin Preda, Mircea Ciobanu şi Mihai 
Gafiţa.  Receptarea creației mele, în 
exegeza românească, îi datorează enorm 
Profesorului Virgil Nemoianu, geniului 
său hermeneutic. Iar dincolo de hotarele 
ţării (cu deosebire în lumea hispanică), 
poezia mea este cunoscută graţie unor 
confraţi de gust şi de talent, ce s-au silit 
fie a o traduce (Rosa Lentini, Coriolano 
González Montañez), fie a o include în 
prestigioase antologii şi a o comenta 

(reputaţii scriitori şi profesori Andrés 
Sánchez Robayna şi Jaime Siles, poetul şi 
pictorul Fernando Sabido Sânchez, autor 
al unei monumentale enciclopedii de 
poezie universală contemporană etc.). 


Toate acestea — la un palier precumpănitor 
estetic. Cât despre domeniul strict 
spiritual, am avut şansa de a mă afla, nu 
puțină vreme, în preajma unor ierarhi 
iluştri: Părintele Nicolae Corneanu, 
Mitropolit al Banatului, şi Părintele, de 
pioasă aducere-aminte, Bartolomeu 
Valeriu Anania, Mitropolit al Vadului, 
Feleacului şi Clujului. 

Aşadar, ca om şi scriitor, mă pot considera 
fericit. 


x 


Pe Părintele Bartolomeu Valeriu Anania l- 
am cunoscut numai în duh. Nu ne-am 
întâlnit niciodată față către față. Ceea ce 
nu ne-a împiedicat — ci, poate, dimpotrivă 
— să comunicăm profund şi esențial. Am 
corespondat, ne-am dăruit cărți, am purtat 
repetate convorbiri telefonice. Şi, mai 
presus de toate şi de orice, am trudit 
împreună (mă încumet a zice), dar în 

măsuri mult diferite, fireşte, la ediţia din 
2001 a Sfintei Scripturi — Biblia sau 
Sfânta Scriptură, Ediție jubiliară a 
Sfântului Sinod, Versiune diortosită după 
Septuaginta, redactată şi adnotată de 
Bartolomeu Valeriu Anania, 
Arhiepiscopul Clujului, sprijinit pe 
numeroase alte osteneli. 
x 

Între aceste “numeroase osteneli” se 
înscrie şi modesta-mi slujire. Este punctul 
cel mai înalt al muncii mele de editor, la 
fel cum, pe de altă parte, stihuirea 
Psalmilor, a Ecclesiastului, a Pildelor şi a 
Rugăciunii regelui Manase alcătuiesc 
rodul cel mai de preț al carierei mele 
literare. Părintele Bartolomeu a tălmăcit şi 
comentat — cu harul său şi cu erudiția sa — 
textul sacru; eu am hărnicit (alături de 
alții) la corectură şi la revizia finală. 


x 
Dar iată cum a început totul. 

În 1993, chiar înainte de Paşti, am publicat 
ediția I a Psalmilor în versuri, la Editura 
Excelsior, Timişoara. Îndată după 
imprimare, am trimis câte un exemplar 
Prea Fericitului Părinte Patriarh Teoctist, 

Înalt Prea Sfinţiei Sale Părintelui 
Mitropolit Nicolae, precum şi Înalt Prea 
Sfinţiei Sale Părintelui Mitropolit 
Bartolomeu. Am primit, la scurt timp, 
scrisori de felicitare şi de mulțumire. Tot 
în 1993, am cumpărat, de la standul 
Catedralei Mitropolitane din Timişoara, 
Noul Testament, ediție de probă, izvodită 
de Părintele Bartolomeu, în vederea 
versiunii integrale a Sfintei Scripturi, 
după cum suntem înştiințați în Nota 
asupra ediției: “Potrivit unei vechi tradiții, 
această primă tipărire se consideră ediție 
de probă. Observațiile (motivate filologic 
şi teologic) vor fi mai mult decât 
binevenite, în vederea unei ediții ulteriore 
îmbunătățite, ca şi pentru pregătirea 
Bibliei integrale în noua versiune” (p. 
IX). Am citit textul, am găsit un număr de 
scăpări, le-am corectat, dar — de ce, oare? 
— nu am avut curajul să le semnalez. 
x 

După patru ani, în 1997, am tipărit, la 
Editura Marineasa, din Timişoara, ediția a 
II-a, revăzută şi adăugită, a Psalmilor în 
versuri. Un exemplar a luat drumul 
Clujului. Mi s-a răspuns cu: Valeriu 
Anania, File de acatist, Editura 

Arhidiecezană, Cluj, 1996 (“Poetului 
Eugen Dorcescu, cu mulțumiri pentru 
Psalmii în versuri. V. Anania — 
Bartolomeu al Clujului — martie 1997”). În 
acelaşi an, şi tot la Editura Marineasa, am 
publicat, premieră, aş zice absolută, în 
cultura noastră, FEcclesiastul în versuri. 
Însemnările mele din vara lui 1997 îmi 
reîmprospătează memoria: Ecclesiastul în 
versuri a plecat spre Cluj-Napoca, spre 
Părintele Bartolomeu, în august 1997. A 
urmat scrisoarea de confirmare a primirii. 
Şi fluviul vremii şi-a continuat curgerea. 
EX 

Momentul crucial al conlucrării noastre, şi 
al întâlnirii noastre în spirit, se leagă de 
apariţia, în 1998, a Pildelor în versuri (de 
asemenea la Editura Marineasa). Atunci, 
ca răspuns la darul noii mele stihuiri, mi-a 
venit de la Cluj-Napoca Psaltirea. 
Versiunea Bartolomeu Valeriu Anania, 
însoţită de o succintă dedicație: “Poetului 
Eugen Dorcescu, cu mulțumiri pentru 
Pildele în versuri. Bartolomeu al Clujului. 
Iunie 1998”. 

Am purces numaidecât la studiul 
Psalmilor ŞI al comentariilor 
infrapaginale. Şi, cum se întâmplă, când e 

vorba de o ediție de probă, am descoperit 
mai multe erori tipografice. Le-am notat 
şi, după câteva zile de ezitare, le-am pus 
într-un plic, alăturându-le o misivă în care 
îl rugam pe Părintele Bartolomeu să-mi 
ierte îndrăzneala, să nu se supere din 
pricina acestor corecturi, dar m-am 
considerat dator, în calitatea mea de 
scriitor, de editor şi, mai cu seamă, de 
creştin, să-i aduc la cunoştinţă că textul 
este susceptibil de unele ameliorări 
filologice. Răspunsul a fost prompt şi 
categoric: nici pomeneală de supărare! Ca 
un desăvârşit cărturar ce era, Părintele îşi 
exprima gratitudinea că am citit cu atâta 
atenţie Psaltirea. Înţelesese, din primul 
moment, de atunci, din 1993, că iubesc 
Scriptura şi că mă străduiesc să-i cuprind 
şi să-i aprofundez mesajul — o va spune, 
de altfel, răspicat, în 2003, când a binevoit 
să însoţească volumul meu antologic 
Biblice (în care am pus laolaltă Psalmii în 
versuri, Ecclesiastul în versuri, Pildele în 
versuri şi Rugăciunea regelui Manase) cu 
o recomandare pe Coperta a IV-a*. 
Implicit — şi explicit — mă încuraja să 
stărul. 
x 

Din acea clipă au început să-mi sosească, 
una după alta, cărțile profetice, sapiențiale 
şi poetice ale Bibliei, “întocmite — aflăm, 
de fiecare dată, din Nota asupra ediției — 
prin metoda comparativistă.. în osteneala 
de a restaura prezenţa şi autoritatea 
Septuagintei în tradiţia biblică ortodoxă 
(românească)”. Astfel, în anul 1998, am 
primit Cântarea Cântărilor (“Poetului 
Eugen Dorcescu şi iubirii sale pentru 
limba română, cu îmbrăţişare. Bartolomeu 
al Clujului. August 1998”) şi, cred, Cartea 
lui Iov (apărută la Editura Anastasia, fără 
an). În 1999 — Cartea profetului Isaia 
(“Domnului Eugen Dorcescu, cu cele mai 
bune doriri. Bartolomeu al Clujului”) şi 
Cartea profetului Ieremia (“Domnului 
Eugen  Dorcescu, din toată inima. 
Bartolomeu al Clujului”), în 2000 — 
Cartea profetului  lezechiel, Poezia 
Vechiului Testament (“Domnului Eugen 
Dorcescu, cu repetate mulţumiri pentru 
sprijinul filologic, omagiu. Bartolomeu al 
Clujului. Mărţişor 2000”), în 2001 — 
Cartea profetului Daniel şi ale celor 
doisprezece profeți mici (“Domnului 
Eugen Dorcescu, cu cele mai bune doriri. 
Bartolomeu al Clujului. Ianuarie 2001”). 

După ce intram în posesia unei cărți, 
începeam de îndată lectura, identificam 
eventualele greşeli, le notam şi, când 
isprăveam, îi expediam Părintelui lista cu 
ceea credeam că se cere remediat. 
E 

Şi a treia etapă. Joi, 27 iulie 2000, am 
expediat la Cluj un set de corecturi la 
Cartea profetului Ieremia. După 
aproximativ trei săptămâni, are loc un 
foarte important eveniment, legat 
nemijlocit de această secțiune a Cărţii 
Sacre. Transcriu, din vechile mele 
însemnări, acel memento:  “...ieri...la 
prânz, poşta mi-a adus, de la Părintele 
Anania, Cartea lui Iezechiel şi un volum 
al său (Valeriu Anania, Dincolo de ape. 
Pagini de jurnal şi alte texte, Editura 
Dacia, Cluj-Napoca, 2000: “Poetului 
Eugen Dorcescu, cu îmbrăţişare colegială. 
Valeriu Anania. August 2000”), plus o 
scrisoare. În cuprinsul scrisorii, Părintele 
Bartolomeu îmi mulţumeşte pentru 
observaţiile la Ieremia, se declară foarte 
impresionat de “acribia' mea şi îmi 
propune să fac eu corectura ultimă (BT-ul) 
la întregul text al Bibliei...” (Sâmbătă, 19 
august 2000). 

Am căzut pe gânduri. Era o mare cinste, 
însă, concomitent, o mare răspundere. O 
piatră de încercare. Şi, tocmai de aceea, 
era cu neputinţă să refuz. 

Drept consecinţă, după cum găsesc în 
aceleaşi note, luni, 21 august 2000, "în 
zori, am fost la poștă, să-i trimit părintelui 
Anania o epistolă (îi mulțumesc pentru 
cărți: Iezechiel Şi cea semnată de Dânsul 
Și îi spun că accept colaborarea...)”. 

* 

De fapt, colaborarea începuse de mult 
(acum dobândea limpezime, conştiinţă de 
sine, statut), debutase cu acea primă 
parcurgere a Psaltirii. Și a continuat, cu 
fiecare carte biblică ce-mi parvenea de la 
Cluj. După această clarificare a 
perspectivei, având lângă mine o mare 
parte din text, am reluat, Și mai atent, în 
orizontul corecturii ultime, pagină cu 
pagină, Şir cu Şir, notă cu notă, Sfintele 
Scripturi. lată ce adăugam în Jurnal, la 
data de 11 ianuarie 2001 (Joi): "Azi am 
primit de la Părintele Bartolomeu Cartea 
lui Daniel Și 'prorocii mici ', o agendă, un 
calendar, o felicitare. Toate într-un plic. 
Îmi scrie că, până în mai-iunie, Biblia va 

fi gata pentru tipar. AȘtept, deci, să-mi 
vină textul la BT”. Iar la 4 martie 2001 
(Duminică): "Azi am terminat de 
(re)lecturat (Și de corectat) Iezechiel, ceea 
ce înseamnă că tot ce am eu aici din 
versiunea Părintelui Anania a Bibliei e 
străbătut (poate doar Plângerile lui 
Ieremia să fi rămas cu o singură lectură). 
Acum aȘtept o veste de la Cluj”. Sau, 
luni, 19 martie 2001: “spre seară, am 
pregătit un plic pentru Părintele 
Bartolomeu (volumul meu de poezie, 
recent apărut, Exodul, ca dar la împlinirea 
celor 80 de ani, în 18 martie — 
‘coincidență semnificativă’, i-am scris, 
după spusa lui Jung — dat fiind că eu am 
aceeași zi de naștere, Și o felicitare...”). 
x 

În fine, reper decisiv, joi, 17 mai 2001, la 
ora 13,30, prin priori-post, mi-a intrat pe 
uşă Pentateuhul. Peste cinci zile, marți, 
22 mai, la ora 8 dimineața, m-a sunat 
Părintele Bartolomeu Şi am vorbit 
îndelung. Luni, 28 mai 2001, am expediat 
textul revizuit. Reproduc o notiță din 30 
mai 2001 (înainte de o călătorie în 
Germania şi Belgia): ”Nădăjduiesc să 

ajungă azi la Părintele Bartolomeu 
corectura Pentateuhului...lar la întoarcere 
— cum îmi spune Părintele — voi primi 
Cărţile istorice”. 

* 
AȘa s-a întâmplat. În septembrie, eram 
încă adâncit în lectură. Cărțile au venit, 
mi-au pus la încercare privirea, priceperea 
şi condeiul, după care s-au întors, 
primenite, alipindu-se una alteia, spre a 
întocmi, sub ochiul savant şi inspirat al 
Părintelui Bartolomeu, Marea Carte. Am 
lucrat mult, cu bucurie, cu spor şi cu folos, 
Şi munca noastră s-a încheiat cu bine. 

x 
În vara lui 2002, am avut dinainte, 
proaspăt tipărit un exemplar din 
monumentala ediție 2001 a Sfintei 
Scripturi, purtând pe prima filă, în 
dreapta, sus, înveşmântate în caligrafia 
bine cunoscută mie, următoarele slove: 
”Domnului Eugen Dorcescu, cu mulțumiri 
pentru prețioasa colaborare la alcătuirea 
acestei cărți. Bartolomeu. August 2002”. 


Îşi poate dori un scrib mai mult decât atât? 

După cum am mărturisit, versificând 
(stihuire interpretativă), demult, în 1998, o 
doxologie din Pilde: 
Puternic turn e Numele divin, 
Spre care drepții şi-nțelepții vin. 
Primeşte-ne, sub ziduri, şi pe noi, 
Căutătorii vremii de apoi, 
Pe noi, robiți celestelor comori, 
Ai slovei fantomatici slujitori ; 
Primeşte-ne, să ne adăpostim, 
S-agonizăm, noi, bieții 
sopherim** , 
Sub scutul Tău etern, Iah Elohim ! 
(16,10) 


* (Poetul Eugen Dorcescu e un scriitor 
familiarizat cu Sfânta Scriptură şi, implicit, cu 
poezia ei. Dacă multor condeieri ai literaturii 
noastre Biblia le-a fost doar o sursă de inspiraţie 
sau le-a oferit teme lirice, autorului de faţă îi stă 
ca o pecete pe inimă — ca să-l citez pe Solomon — 
„ceea ce-i conferă, pe lângă prestigiul literar, şi o 
aură de nobleţe spirituală. Cu ani în urmă, aveam 
în mână Psalmii versificaţi de Eugen Dorcescu. 
O “Psaltire în versuri”, mi-am zis, e un non-sens, 

de vreme ce însuşi originalul ebraic, urmat de cel 
grecesc, este o carte de poeme în înţelesul 
adevărat al cuvântului, alcătuite după canoanele 
artei poetice a timpului. Încercări de acest fel se 
mai făcuseră la noi, unele mai modeste decât 
altele, deşi (sau poate tocmai pentru că) tradiția îl 
avea în frunte pe Dosoftei. Am deschis cartea, am 
citit primele pagini şi de îndată mi-am dat seama 
că autorul — un mare meşteşugar al stihului 
învăţat să zboare cu aripile larg deschise — nu se 
mulţumeşte să versifice textele biblice, ci le re- 
creează la măsura limbii române contemporane şi 
la dimensiunile talentului autentic al unui scriitor 
modem. Eugen Dorcescu a continuat să publice 
câteva volume de acelaşi gen. Iată că, acum, ni le 
oferă pe toate la un loc, în cartea de faţă, pe care 
le-o recomand cititorilor cu bucurie şi încântare. 


19 septembrie 2003 
VALERIU ANANIA) 


**sopherim = scribi (ebr.). (Eugen Dorcescu, 
Biblice, Editura Marineasa, Timişoara, 2003, p. 
194). 


1 Decembrie 2012 


Învierea, Timişoara, 10 (544), aprilie 2013; 
Națiunea, Bucureşti, 28 mai 2013 

Aşteptând epistole din păduroasa cetate 


Eugen Dorcescu este aproape de inimile 
scriitorilor hunedoreni. Ii cunoaşte, le-a dat undă 
verde în viaţa literară. Ca profesionist al 
cuvântului este aproape de Cuvânt, şi aproape de 
lumina din Cuvânt. 

A fost redactor şef la Editura „Facla” din 
Timişoara şi nu numai, este în mijlocul vieţii 
literare şi publicistice din Banat şi Transilvania, 
dar mai ales a fost omul care a pus înainte de 
orice valoarea, credinţa şi rodul în cele literare. 
Se simt la Eugen Dorcescu valenţele cărturarului, 
a celui care „face” cărţi din nimic aproape, dar 
din acest punct de vedere ia modelul Creatorului 
adevărat. Lirismul şi filosofia, lirismul şi credința 
îl ţin pe scriitor pe valurile vremii. 

Deşi din partea Olteniei, Banatul i-a fost 
boală în sensul bun al cuvântului. Acolo în Banat, 
aici în România, deci, la margini de lumi, în 
miezul unui continent cultural, Eugen Dorcescu a 
devenit doctor în filologie, încă din anul 1975, 
adică un fel de pandur peste care nu se poate 
trece, vorba sa de specialist are greutate şi, mai 
ales, încurajează şi, poate, dă sens vieţii unui 
scriitor. 

Poesia i-a fost aproape, titlurile volumelor 
trădând profunzimea: Arhitectura visului, Pax 
Magna, Epistole, etc. 

S-a aplecat cu blândeţe şi duioşie asupra 
sufletului de copil, a scris pentru copii, a visat 
pentru copii, i-a legănat în lumina cuvântului 
pur... 

După anul 1989 a scris Psalmii în versuri, 
Ecclesiastul în versuri, Pildele în versuri dând 
sens frământărilor de o viaţă, arătându-ne 
singurul drum posibil, dar adevărat, îngust, dar 
drept, adică „Ieşirea prin cer”, cum se exprima un 
alt poet, pe numele său Marin Sorescu. Aceasta a 
fost treapta de aur, a fost cucerirea templului 
sfânt, a fost eliberarea... Puţini autori de astăzi se 
încumetă să spargă tiparele „clasice” ale poeziei 
moderne, intrând direct în modernismul divin, cel 
reformator, cel ce schimbă oamenii, îi naşte din 
nou, prin har, prin darul fără de preţ, dar atât de 
profunde, vii... Aceste lucrări sunt fundamentale 
pentru o civilizaţie, dau sens libertăţii în plină 
viaţă contemporană. Consider că Eugen Dorcescu 
a avut un curaj definitoriu, adică zidirea în 
Cuvânt. Harul şi puterea Domnului trebuie să fie 
prezente în astfel de întreprinderi spirituale, acolo 
lucrează mai ales dragostea divină, mai mult 
decât talentul. Cred că au fost momente de mare 
bucurie pentru Eugen Dorcescu, de smerenie şi 
înălțare, de  curăţie, de refuzul  zgurii 
contemporane... 

Poetul este un autentic scriitor în sensul 
tradiționalist, un poet la care lucrează şi credința: 

„Comorile nedrepte sunt deşerte,/ Din rodul lor 
nimic nu vei culege,/ Sunt obținute prin 
fărădelege,/ Dreptatea doar salvează de la 
moarte...” 

Autorul ne învaţă nemurirea, prin cântare, 
prin cuvânt, prin gloria singurătăţii... 

Dacă ai răbdare, poți descoperi în opera lui 
Eugen Dorcescu o lume picurând în cosmos, un 
infinit în infinit: „Sunt golul emisferic/ ce îşi 
aşteaptă golul. O cascadă/ de sânge cald e 
noaptea. Dulce pradă/ sub uriaşa stelelor 
rocadă...” Sunt definiţii poetice, pline de culoare 
şi având mireasma veşniciei — „însângerez 
deşertul de zăpadă”; "Carnalul soare umple 
labirintul”. 

Ca orice poet, Eugen Dorcescu a fost supus 
presiunilor din adâncul oraşului de la suprafața 
zilei, ca un paradox al existenței, căutând, 
neliniștit, algele... Autorul aruncă raze peste oraş, 
cercetând armonia acestuia în secolul arzător, sub 
un control spiritual discret: e cercetat de floarea 
de nufăr, o cercetare în alb, acolo lângă beton şi 
infern... 

În Trubadurul din vis poetul caută sensul 
dintre ființă şi neființă, acolo unde există o 
degradare paradisiacă, sub culoarea tandră a 
poemului care purifică... Cu discreţie, Dorcescu 
se caută în cântecul pe care îl visează, în cântecul 
ce stă ascuns sub coaja de var a inspiraţiei, ca-ntr- 
un ou etern... 

Autorul ne-a provocat în chip strălucit cu 
Epistolele sale, sunt mesaje care se transmit către 

cititor, mesaje dintr-o ţară nevăzută. „Dar, în 
fond, numai cine/ ştie că piere ajunge la țintă...” 
Muritorului i se oferă şansa de a atinge infinitul. 
Cu mult lirism şi credinţă, în puterea dragostei, 
poetul mărturiseşte: „voi iubi fără trup”. Desigur 
că Eugen Dorcescu are pentru cititor garoafe, ca 
un gest de apropiere, ca un ritual din care nu 
lipseşte viaţa şi moartea, între ele iubirea 
subinţelesă, puternică: „In înserarea încăperii - 
garoafele:/ ca o gură de sânge, ca o gură de 
fum./ ... Iată-le: coboară, fumegând, / în neant 
patru ecouri/ fosforescente...” 

Despre sine, aflăm adevărul: „(In trup / Eram 
cu mine însumi împreună .../ Când m-am trezit, 
alăturea un lup/ Se oglindea în râul alb şi-n 
lună >”. E atâta sinceritate în această mărturisire 
încât mă cutremur, aproape suntem invitaţi spre o 
călătorie în jurul infinitului, o călătorie spirituală 
care nu ne este accesibilă uneori... 

Pentru mine Eugen Dorcescu a însemnat 
impulsul spre lumea din cuvânt, plecarea în mare 
călătorie în jurul unei idei albe, abstracte şi vii, 
concretă şi nevăzută, totodată ...Dânsul a supus 
„da” scrierilor mele când încă nu ştiam că voi 
atinge miezul fierbinte din cuvânt, cel ce trimite 
limbi de foc către inima omului, am sperat 
cândva, dar editorul Eugen Dorcescu a luat 
versurile mele şi mi le-a arătat sângerânde, cum 
nu le ştiam, m-a convertit la purificare prin vis, la 
curăţia prin imagine, m-a lecuit de mine şi mi-a 
arătat o pildă despre fiul neascultător, care se 
regăseşte într-un semn de lumină scrisă tainic... 

N-am ştiut atunci cum va lucra în mine 
cuvântul, poate dânsul a văzut ceea ce eu nu 
puteam să văd, aşa am cucerit timpul cu toate 
miresmele sale... 

Cât despre înţelepciune pot spune că aşa am 
aflat că dacă o găsim , găsim viaţa, în final 
căpătăm bunăvoința lui Dumnezeu şi a 
oamenilor, intrăm într-un alt anotimp, ne regăsim 
fără trupuri, mai buni, mai luminoşi... 

Aştept o epistolă de la poet, o epistolă care să 
marcheze nevăzutul în nevăzutele speranţe... 

Abis lângă ABIS 


Abyssus abyssum invocat, este volumul de 
versuri - testament de zile bune şi de zile rele, 
testament continuare din cuvintele poetului 
amestecate cu vorbele oamenilor, purificate de 
zicerile lui Dumnezeu. Este o antologie de autor, 
a fost făcută public la Editura online 
„Semănătorul” — Martie, 2009, deşi editorii 
adevăraţi ar fi trebuit să facă tot posibilul pentru a 
lansa cartea şi în format clasic, pe suport de 
hârtie, accesibilă publicului din oricare zonă a 
iubitorului de frumos. 

Totul se adună în jurul temei, se coagulează 
pe firul poveştii de a fii om şi de a crede în Cel de 
Sus, în Yah Elohim în împletirea aceea de dor, 
uitare şi vinovăţie, poveste a unei vieţii simțind 
absenţa-prezenţei lui Dumnezeu, sunt poeme 
din scrierile mai vechi ale lui Eugen Dorcescu: 
Omul de cenuşă (antologie 1972 — 2001), 2002; 
Biblice, 2003 ; Elegii, 2003; Moartea tatălui, 
2005; În Piaţa Centrală, 2007, Omul din oglindă 
(antologie 2003 — 2008), 2008. Excepţie face 
Rugăciunea regelui Manase, plasată în final, 
înainte de Epilog, dar apărută încă în 2001 (în 
volumul Exodul) şi preluată de Biblice. 

Eugen Dorcescu îşi propune o carte de 
aducere aminte a scrierilor sale cele mai adânci, 
mai abisale, privind în oglinda poemelor care 
sunt aduse în prim plan de îngăduinţa divină. 

Relaţia  om-poet-artist-eremit-Dumnezeu - 
singurătatea ca prezenţă absolută a luminii, abisul 
în care fiecare poate cădea fie în sus, în 
Dumnezeu, fie jos, în omul de pământ amintind 
de Adam cel care a fost întâiul. 

Se poate observa în acest volum evoluţia 
psalmului scris de Eugen Dorcescu de la simple 
consideraţii şi observaţii ale celui care crede, pe 
seama poveştii zilnice, la consideraţii înalte. 
Poemele au numere în locul titlului, e aici şi o 
taină a celui care îşi cântă credinţa ca relaţie pură 
şi intensă, abisală, numerele fiind o legătură 
directă cu acele cuvinte unice venite de Sus. La 
vechii evrei alfabetul era mult mai deschis, 
fiecare cifră avea şi o valoare numerică, de aici 
esenţa zicerii exacte, în stilul ştiinţei de a ţine 
universul în echilibru în faţa abisului din 
Dumnezeu şi a abisului din om. 

Prologul volumului este intens şi deschide 
perspectiva scrierilor ce urmează: „N-a fost cu 
neputinţă. N-a fost greu./ Aseară am vorbit cu 
Dumnezeu./ La fel de clar, de simplu, de senin,/ 
Cum ai tăifăsui cu un vecin.../ E drept că El 
tăcea. Sau, mai curând,/ Iradia în fiecare gând, 
În fiecare şoaptă şi impuls,/ În fiecare zbatere de 
puls./ Doar eu grăiam. Şi iată că, treptat,/ 
Discursul în tăcere s-a mutat,/ Tăcerea s-a 
umplut de sens şi țel,/ Tăcerea era drumul către 

El./ Aşa-l vorbeam. Spunându-l tot, deschis,/ 
Aşa-l vorbeam : Abis lângă abis”. 

Prezenţa Celui Divin nu poate fi evitată de 
psalmistul poet, în orice fapt a zilei este prezent, 
în oamenii care au căzut, într-o clădire în ruină, 
într-o zi de iarnă dificilă, ca lepra, toate trimit la 
evenimentele unice ala cititorului de cuvinte 
divine, ale martorului Scripturii, căci asta este 
Eugen Dorcescu, martorul, prin poezia sa. 

Natura relevă prezența Divinităţii prin 
frumuseţea absolută: „Și totuşi, în străvechea 
primăvară,/ Mă pierd. Şi-s fericit. Un altul sunt./ 
Ins de țărână, sânge şi Cuvânt,/ Ce vede pomi şi 
flori întâia oară”. 

În scrierile sale Eugen Dorcescu priveşte 
tragedia umană din perspectivă Biblică, este 
viziunea sa profundă despre toate, o viziunea pe 
care nu o tăgăduieşte şi de care nu fuge, o viziune 
care îi dă energie şi fură energia într-un sens 
pozitiv: „Modelu-nfățişat de Marea Carte/Ne e 
tot mai abstract şi mai străin./ Fiinţe purtătoare 
de venin,/ Murim încet şi reproducem moarte ”. 

Poetul psalmist preia din stilul celor care au 
scris şi copiat Scriptura, şi-a asumat rolul de a 
primi veşti din abisul perfect la modul delicat al 
scribului care scrie pur şi simplu adevărurile prin 
Ochii lui Dumnezeu, e aici un model specific 
Vechiului Testament din Scriptură împletit cu 
memoria scriitorului modern care a cunoscut 
frământările vremurilor din urmă. Uneori poetul 
trăieşte la intensitate maximă relaţia specifică 
doar creştinilor practicanți, este epuizat, dorind să 

se sfârşească totul, ca o eliberare, dar de fapt 
versul reîncepe lumea de la început cu fiecare 
poem numerotat riguros, pentru a nu scăpa 
evidenţei divine, trimițând spre eternitate. 

Prezenţa omului afectat de păcat este 
insuportabilă Eremitului: „Azi-noapte, printre 
blocuri, un  bețiv/ Râdea strident, striga, 
sporovăia./  Şi-un grup  de-aceeaşi  teapă-l 
însotea,/ Încurajând delirul lui tardiv”. Este 
imaginea căderii totale a omului, iadul care 
începe de aici. 

Singura şansă pentru cel lucid, pentru cel 
care veghează, martorul liniştit este lauda: 
„Lăudat să fii, Doamne,/ pentru lumină şi soare,/ 
lăudat pentru alba ninsoare,/ lăudat pentru ploi, 
pentru grâne,/ lăudat pentru luna şi stelele, ce 
clipesc primăvara în râu şi-n fântâne./ Lăudat 
pentru bucata de pâine,/ şi pentru paharul de 
apă, date mie ieri,/ date azi, date mâine./ Lăudat 
că eşti Duh. Că-mi vorbeşti! fie-n vis, fie-n 
suferință,  fie-n gând/ Fiindcă eşti./ Lăudat 
pentru-nmiresmatele ierburi. Pentru/ frunze şi 
flori./ Lăudat că-n final mă omori... ”. 

Finalul psalmului nu este unul trist sau 
pesimist, este chiar eliberarea de trup, ieşirea spre 
cer, lauda nu este zadarnică, se simte aici una din 
dimensiunile credinţei: nădejdea, apoi moştenirea 
vieţii veşnice, într-o altă dimensiune, tensiune 
poemului se rezolvă mai mult prin ceea ce nu 
spune, prin tăcere în sensul marilor profeti, 
revelaţi în Scriptură. 

Unitatea de măsură a zilei este dată de 
prezenţa lui Dumnezeu: „Faptul că eşti şi nu eşti/ 
eozi”. 

Suferinţa este modul de cunoaştere al 
credinciosului: „Lacrima chiar, căzută pe piatră,/ 
are formă de cruce”. 

Deschiderea spre eternitate dă poetului 
psalmist emoția adâncă a celui care vede dincolo 
de semnele zilei, emoția care afectează trupul 
prin puterea ei de a veni din altă dimensiune: 
„înfiorat până-n măduvă, deasupra negurii 
ultime,/ deasupra negurii primordiale ”. 

Raportul om -Dumnezeu este tranşat clar, 
fără speculaţiile intelectualului fermecat de abisul 
propriu: „Aceasta e desăvârşirea/ nimicului./ 
Tatăl poate exista/ fără lume./ Dar lumea/ nu 
poate/ exista/ fără Tatăl”. 

Asumarea destinului propriu aşa cum a fost 
proiectat de Dumnezeu pentru fiecare, în mod 
specific, fără generalizările mundane este 
dimensiunea memoriei de artist şi de om: 
„Atunci, mă ridic,/şi Domnul, zâmbindu-mi,/ mă 
duce pe drumul ştiut,/ în calvarul ştiut:/ un om şi 
o cruce”. 

Dreptatea lui Dumnezeu se vede în fiecare 
vers, Eugen Dorcescu nu speculează, lasă vederea 
spre viaţă nealterată de viclenia umană: „Plouă 
peste biserica veche, de/ lemn, plouă peste 
ierburi şi cruci,/ peste scheletele celor vii, plouă/ 

după o misterioasă măsură”. 

Sunt versuri în acest volum care tranşează 
speculațiile poetice, apelând la revelaţia divină: 
"Lumina —/ substanţă! a eternității ”. 

Prin cuvinte omeneşti, poetice, evident, 
poetul psalmist evocă raiul, viaţa de dincolo, cu 
mijloacele care ne sunt puse la îndemână în 
această dimensiune: „Stele şi constelații nu sunt/ 
decât schelete de sfinţi, risipite/ în lutul 
văzduhului ”. 

Mesajul divin este scris în noi, nu-l putem 
evita, este clar şi trebuie astfel asumat, 
Dumnezeu şi-a făcut partea, e rândul nostru: 
„Oamenii doar,covârşiți de lumină,/ par gârbove 
semne,/ hieroglife de tină”. 

Există şansa ca cei care sunt aleşi şi acceptă 
această alegere să vadă ceva din lumea de 
dincolo: „Domnul arată celor/ aleşi/ un mic 
paradis,/ un eden virtual,/ înainte de stingere ”. 

Această privire descoperă eremitului sensul 
morţii, ca legătură a omului de trup şi despărțire 
de Dumnezeu, pentru o clipă, apoi totul se 
întregeşte: „Toate cele ce sunt/ se împart, ne- 
mpăcat,/ între cer şi/ pământ,/ între lut şi 
văzduh./ Moartea doar mediază/ între carne şi 
duh”. 

În poemul 90 există definiţia stărilor prin 
care trece fiinţa umană, posibile stări, accesibile 
prin voia divină, trei stări, trei ceruri, unul jos, 
altul sus, revelaţia ca certitudine a ceea ce încă nu 
este, esenţa credinţei depline, mărturia celui 
condamnat la moarte: „Al treilea şi ultimul nivel,/ 
Cel revelat, e mai presus de-aceste/ Închipuiri şi- 

nspăimântări terestre./ Doar duhul se încumetă 
spre el,/ Doar duhu-n zboru-i liber către El,/ 
Şoptind, ca ucenicul: Domnul este!” De fapt prin 
mărturia aceasta omul îl strigă pe nume pe 
Dumnezeu, acest este numele Lui, aşa cum şi l-a 
spus lui Moise, la zis omului, deci. Copilul îşi 
cheamă tatăl. 

Volumul se încheie cu o rugăciune, este 
umilinţa celui care ştie dimensiune abisului, 
încheind cercul cunoaşterii prin psalmul poem, 
este exemplul celui care ajuns în locul ultim al 
existenței face legătura, în trup fiind, cu 
Dumnezeu, e Rugăciunea Regelui Manase, după 
Scriptură, o rugăciune sinceră, a celui descoperit 
în faţa lui Dumnezeu, a celui, încă, rob în carnea 
limitată: „Căci pe Tine Te laudă toate puterile 
cerului,/ şi a Ta este slava, în vecie. Amin”. E o 
traducere de text biblic, simplu, etern. 

Cartea se încheie cu un prolog, încheierea 
care denotă revenire lui lisus, apocalipsa, 
descoperirea ultimă: „Crezând şi totuşi nu. Căci, 
mai presus/ De vorba noastră vană şi firavă,/ 
Resimt Cuvântul răstignit în slavă/ Şi-mpurpurat 
pe crucea lui lisus”. 

Efortul spiritual, bătălia omului cu sine, cu 
neştiinţa sa, cu limitarea sa, efortul de cunoaştere 
prin psalm, după modelul scribului din vechime, 
măsurat cu viaţa sa, este cuprins în această carte 
semnată de Eugen Dorcescu, eremitul prins în 
poemele sale, prin care a murit, a înviat şi s-a 
salvat de la uitare... 

Volumul nu este unul comod, autorul a 
folosit teme, idei, cuvinte, imagini, trimiteri care 
au importanţă doar pentru cel inițiat cu abisul, la 
limita dintre poet, teolog şi eremit, păşind peste 
marginea abisului, cu toate consecinţele. 

Cititorul va trebui să-şi asume 
responsabilitatea cunoaşterii în momentul în care 
abordează volumul, pentru a înţelege discuţia 
această simplă, dar necesară şi de a accepta 
transformarea sa pe timpul discuţiei cu vecinul 
său, de partea cealaltă a abisului, Dumnezeu... 


August, 2009. 

Drumul spre Tenerife 


Eugen Dorcescu, eremit şi scrib în timpul 
vieţii sale pe care o prinde şi care îi alunecă 
printre degete în acelaşi timp, ne propune o 
călătorie interesantă, o călătorie spirituală 
iniţiatică prin volumul de versuri Drumul spre 
Tenerife — Editura „eubeea,, — Timişoara, 2009. 

Cartea este o carte a misterelor şi una a 
tainelor şi vine dintr-o viziune cristică, o viziune 
a celui care ştie şi care doreşte bucuria apropierii 
de Dumnezeu ca şansă de a exista real şi 
imaginar în acelaşi timp, de a exista pur şi simplu 
în modul în care am fost creaţi, dincolo de 
limitele noastre impuse de carne (sarx) şi păcat . 

Călătoria pe care ne-o propune este şi ea una 
reală şi imaginară în acelaşi timp, limitele nu 
par a exista între cele două, doar cititorul neatent 
ar putea găsi limite, întrepătrunderea dintre cele 
două lumi este secretul volumului şi cheia pentru 
cititor şi pentru autor de a se elibera de zgura din 
ființă pentru a accepta desăvârşirea la care am 
fost chemaţi ca oameni creaţi. 

Drumul este necesar şi este autoimpus şi 
liber în aceeaşi măsură pentru că Dumnezeu ne-a 
lăsat liberul arbitru, dar tocmai prin acest lucru 
am devenit dependenţi de El. Autorul cunoaşte 
bine spiritul biblic al devenirii, duhul special care 
izvorăşte din textul biblic, spiritul cristic care 

marchează omul, istoria, universul. Operele 
anterioare ale lui Eugen Dorcescu, versificare 
unor cărți ale Scripturii au fost un exerciţiu de 
cunoaştere şi autocunoaştere care i-au permis să 
înţeleagă şi să exprime taina vieţii, care este una 
spirituală copleşitoare. 

Epilogul volumului defineşte această lucrare 
spre desăvârşire a ființei umane: „tenerife/ 
pumnul lui Dumnezeu/ strângând laolaltă/ ținând 
împreună / infernul şi/ paradisul”. 

Poemele din volum au încărcătura spirituală 
specifică textului biblic, acolo unde scribul 
etalează mijloacele prin care ne putem apropia de 
Dumnezeu şi, din acest punct de vedere, nimic 
nu este gratuit, poezia adevărată este una 
necesară sufletului: „poezie de artă e/ să afirmi 
şi să crezi că poezia/ şi arta sunt gratuite ”. 
Brusc descoperim nevoia de a ne hrăni sufletul 
mai mult decât nevoia de hrană fizică, călătorind 
spre Tenerife ... 

Eugen Dorcescu insistă pe ideea că fiecare 
are un drum al său: „drumul spre emaus/ drumul 
spre damasc/ drumul spre tenerife/ vai mie/ 
bătrân şi uscat/ eremit/ ce mic! ce lumesc!/ ce 
nevrednic! ce unic/ ce neînsemnat! ce trupesc!/ ce 
departe/ ce zadarnic/ ce tragic/ ce singur/ sunt 
Doamne/ nenorocitul de mine/ fericitul de mine ”. 
Acest drum trebuie să-l străbată fiecare, este 
drumul propriu al individului prin infinit şi 
eternitate sub Ochiul atent a lui Dumnezeu. 

Cititorul va înţelege că povestirea, simplă în 
esenţă, atrage lucruri profunde, scrisul poemelor 

are ceva din stilul Bibliei în care lucruri aparent 
simple, obişnuite indică spre lucruri neobişnuite 
din zona nevăzutului, a spiritului pur, atins de 
adevăr, acel adevăr care ne face mai liberi şi care 
ne purifică, ne sfințește la modul necesar pentru a 
nu ne abate nici la stânga, nici la dreapta de la 
drum: „drumul este atât de/ cuprinzător de/ 
prezent încât copleşeşte/ conştiința/ iar noi vom 
afla ce este/ el cu adevărat/ abia atunci/ când nu 
va mai/ trebui să-l străbatem ”. 

Pe acest drum fiecare este singur, umil şi 
expus destinului, după un plan în care reperele 
duc spre viaţă sau spre moarte: „vechea mea 
traistă de / drumetie / plină cu frunze din pomul / 
vieţii / plină cu viaţă / plină cu moarte/ plină cu 
ierburi/ amare”. Este drumul de esenţă 
apostolică, unul care vine din însărcinarea pe care 
Dumnezeu a dat-o omului, aceea de a duce 
mesajul şi de a fi martor. 

Chiar dacă poemele au repere reale, descriu o 
cină sau un loc, o plantă sau soarele, întâlnirea 
dintre bărbat şi femeie sau întâlnirea cu natura, 
chiar dacă avionul care poartă călătorul spre cer 
este clar definit şi treapta pe scara spre avion are 
însemnătate, chiar dacă versurile sunt în limba 
română, în limba engleză sau spaniolă, călătoria 
cea mai palpitantă este cea spirituală, 
irezistibilă, imponderabilă şi care la capătul ei 
omul este altul: „încearcă să fii ceea ce vei 
deveni/ iată Eu Cel ce sunt Eu singurul/ care 
sunt/ îți ofer acum/ şi pentru totdeauna şansa/ 
aceasta”. 

Călătoria este una personală şi se petrece în 
singurătate, Eugen Dorcescu insistă pe această 
singurătate: „spre insularitatea/ la isla*/ din mine 
însumi”. E călătoria care a început cu primul om 
şi continuă cu fiecare dintre noi, una pregătită de 
la creaţie, de care nu scăpăm: „aidoma primului 
om aidoma/ omului primordial/ căutând în sens 
invers/ paradisul”. În această călătorie viziunea 
este una copleşitoare, nu aparține omului, ci este 
viziunea lui Dumnezeu pentru om: „orizontul/ 
dincolo de tot dincolo de/ nimic/ dincolo de toate/ 
nimicul ”. 

Taina acestei călătorii este una a odihnei, 
omul credincios poate intra în odihna Domnului, 
este pacea dintre om şi Divinitate, una care aduce 
binecuvântare pentru om, un termen teologic ( 
profund ) şi care scapă omului modern, răzvrătit 
şi incapabil să ducă călătoria până la capăt, 
incapabil să înţeleagă legea drumului, a căii: 
„drumul include/ în uriaşa-i structură/ mulțimea 
tuturor/ drumurilor reale/ mulțimea tuturor 
drumurilor/ posibile/ ba chiar/ mulțimea fără 
număr a/ tuturor drumurilor/ imposibile/ de fapt 
acesta e/ drumul/ de la trup către/ suflet/ de la 
suflet spre/ duh / şi de la duh/ către Duhul ”. 

Poemele formează poemul volumului, toate 
curg, e un râu care curge prin autor, prin cititor, 
prin lume, e râul vieții, are o ţintă precisă: 
Tenerife, dar care presupune o geografie 
spirituală profundă, e călătoria spre Ierusalimul 
Ceresc, fără prea multe semne de ortografie, fără 
stil special, doar curgere, după modelul 

manuscriselor vechi. Deşi Eugen Dorcescu nu o 
spune explicit, implicit se poate înţelege că Iisus 
este Calea, Adevărul şi Viaţa, aceasta este 
exercițiul, pentru că numai în felul acesta ne 
întoarcem, ajungem la Dumnezeu. 

Dacă am căuta un termen de comparaţie a 
drumului spre Tenerife, un model preexistent, 
Apostolul Pavel, face unul asemănător, descris în 
cartea Faptele Apostolilor din Noul Testament, 
când, în lanţuri, ca prizonier, urcă pe corabie, 
însoţit de sutaşul roman şi comandantul corăbiei 
şi datorită furtunii de pe mare, ajunge de fapt cel 
care conduce corabia, cel care vede drumul prin 
furtună şi salvarea la care am fost predestinaţi. E 
drumul apostolului... e modelul de la care a 
plecat autorul volumului, un model înalt şi etalon 
pentru om. 

Deşi poetul nu este teolog, trebuie să reținem 
elementele profunde de teologie din poemul - 
râu, confirmându-se astfel susţinerile Sfântului 
Augustin care insista pe contribuţia creştinilor la 
susţinerea valorilor evanghelice în lume, dincolo 
de structurile eclesiastice specifice, prin menirea 
fiecărui om de a fi purtător de adevăr aşa cum l-a 
primit. 

Eugen Dorcescu a înţeles misterul, dar, 
modest, rămâne eremitul, scribul... care descrie 
călătoria spre cer... ca artist, ca poet, ca om ce 
simte eternitatea ca pe un dar de la Dumnezeu, cu 
insula de frumuseţe în ochiul său de artist... 


1 Mai 2009 . 

Cu trupul eremitului pe umeri 


Poate cel mai profund volum de versuri scris 
în ultima perioadă în limba română este volumul 
În piața centrală semnat de artistul Eugen 
Dorcescu, volum publicat de Editura 
„Marineasa,, — Timişoara, 2007. 

Volumul are în el taina omului în căutarea 
omului modelat de Dumnezeu în ființa sa, o 
prezență intensă, până la marginea de foc a 
versului. 

Eugen Dorcescu este cunoscut în Poiana 
literaturii române adevărate, dar poemele care au 
fost incluse în volum au ceva care va scăpa 
întotdeauna criticii oficiale, dacă există cu 
adevărat aşa ceva, dar există una care se vrea 
astfel, una autentificată de mecanicul trenului 
regal al Uniunii Scriitorilor... 

Volumul are mai multe părți: Prolog / Omul 
din oglindă (1 — 27) / Sub cerul Pustiei (1 — 27) I 
În Piața Centrală (1- 27 ) / Epilog, adică o 
structură exactă care trădează rigoarea, rânduiala 
în cele spirituale, care nu scapă matematicii 
divine... 

Cartea are o armătură vădit creştină, valorile 
eterne ale lui Dumnezeu au marcat scrisul, viața 
şi forma poemului în care a fost cuprins şi 
autorul, cu toate cele trecătoare prin singurătatea 
scribului, a eremitului copleșit de har... 

Eugen Dorcescu a avut curajul de a pune pe 
versuri într-o stare de graţie multe din cărţile 
Bibliei, ca o un fel de zeciuială dată lui 
Dumnezeu, prin vers, iar această operă 
fundamentală a presupus efortul de a se identifica 
cu textul sacru, o stare aparte, unică în viaţa unui 
creator, când cuvântul divin copleşeşte ființa... 

Din această experienţă fundamentală, de 
copil care învaţă la şcoala lui Dumnezeu lucrurile 
importante ale lumii, Eugen Dorcescu se întoarce 
cu fața spre poem şi scrie, lăsându-se scris, dar 
sub frica rigorii care vine din înţelepciune... 

Volumul e unul care marchează cititorul 
cunoscător al Scripturii pentru că versul are ceva 
din albastrul şi auriul psalmului adus la zi, sub 
puterea de a preface toate lucrurile luminoase... 

De data aceasta poetul ia în serios puterea ce 
i s-a dat de a înţelege profeția şi profeţii, 
capacitatea de a vedea dincolo de realitate, când 
ochii minţii se deschid şi se pot vedea lucruri care 
nu s-ar putea spune altfel... 

Prologul pregăteşte cititorul, după cum 
scriitorul a fost pregătit: un om şi o cruce, sensul 
sensurilor, spatele care poate duce eternitatea, 
dacă acceptă harul: „Atunci, mă ridic / si 
Domnul, zâmbindu-mi,/ mă duce/ pe drumul 
ştiut,/ în calvarul ştiut:/ un om si o cruce”. 
Cuvintele sunt simple în aparență, aproape fruste, 
dar dincolo de ele se desfăşoară taina care mişcă 
lumea... acceptarea, punerea la dispoziţie, ca un 
profet dornic de miracole... 

Este interesant de urmărit firul spiritual al 
volumului, cursul povestirii de cuvinte din 
cuvinte, logosul care străbate zicerea acestui poet, 
curs care învăluie, aduce revelaţie, linişte în 
minte şi în memoria noastră de cenuşă de fiecare 
zi. Este aici o lecţie de acceptare a fiinţei create 
de Dumnezeu în chiar fiinţa omului. Din această 
perspectivă Eugen Dorcescu surprinde căderea 
omului din cauza păcatului de început, dar şi a 
păcatelor personale ale individului, care nu au 
fost preluate de la urmaşi, ci le-a dobândit prin 
modul de vieţuire: „Apoi, am plecat, mai/ 
departe,/ spre locul de unde-mi/ trimisese primul/ 
semn fără greş — mă luase în seamă — / iconomul 
de trupuri,/ implacabila/ moarte ”. 

Dar în creaţie există stabilitate, prezența 
divină este punctul de sprijin, muntele pe care 
fiecare trebuie să-l urce cu răbdare: „Doamne,/ 
tălpile munţilor! sunt tălpile Tale”. 

Stabilitatea spirituală aduce stabilitatea 
ființei, pentru că Dumnezeu a privit la om ca la 
creaţia cea mai relevantă din univers: „Nucul 
bătrân/ din adâncul/ grădinii,/ îmbrăcat în/ 
mireasmă de/ fân! si-n hlamida / luminii... ” 

Prezenţa aceea copleșitoare este redată prin 
prezenţa Poienii, a Raiului existent în geografia 
divină şi prezent într-un mod subtil în viaţa 
omului. 

„Totul e/ cât se poate de limpede,/ si totu-i 
mister,/ îmi spun,/ în timp ce înot,/ în ochiul 
imens al/ câmpiei,/ întors către cer”. 

Poiana este locul unde viaţa pătrunde fiinţa, 
iar poemul capătă el însuşi semnul prolific al 
rodului, unul fundamental rupt din actul şi 
procedurile creaţiei în sine ca act divin unic: „Îşi 
separă însoritele/ coapse,/ ce vibrează,/ prelung, 
îndelung,/ precum nişte sinapse,/ spre-a primi, în/ 
lăcaşul grăuntelui/ - al ovulului cosmic — ,/ râul, 
plin de raze şi/ nori,/ râul — lichidul spermatic/ al 
Muntelui ”. 

Metafora pare curajoasă, dar este mai curând 
exactă prin modul în care sugerează puterea 
divină în acţiune şi prezenţă. 

Elementele poemului sunt naturale, fac parte 
din modul de încarnare a ideii în vers, sunt 
necesare pentru că leagă omul de restul creaţiei în 
mod direct, fără intermediul făcutului, a cetăţii 
zidite de mâni omeneşti, trecătoare... E fulgerul 
care leagă viaţa de viaţă sub radiaţia cuvântului... 

Secretul este ieşirea, exodul cel mare care 
schimbă fiinţa: „Exodul, desigur,/ va fi/ de la eul 
trupesc, înspre/ marele Sine”. 

Partea a doua Sub cerul pustiei redă 
retragerea omului din artificial, din kich-ul cel de 
toate zilele, retragere sub puterea divină, acolo 
unde este locul cel mai important, singurătate 
care marchează cu eternitate, unde se văd urmele 
Celui Prea Înalt pe fânul uscat care dăinuie prin 
vreme, este nemuritor prin prezenţa însăşi a 
Creatorului. Apare personajul semnificativ: 
eremitul, cel care de bună voie alege această 
viaţă, pustia nu este propriu —zis lipsa creaţiei, ci 
este lipsă de obiecte pentru a simţi prezenţa 

divină, e voinţa de lepădare de văzut pentru 
călătoria prin credinţă, adică lumina ca substanță 
a eternității: „Stele si constelații nu sunt/ decât 
schelete de sfinţi, risipite/ în lutul văzduhului ”. 

Ceea ce vede eremitul este chiar esența 
existenţei cu Dumnezeu. Cu alte cuvinte poți 
vedea un mic paradis înainte de stingere, de 
moarte... În singurătate revelaţie este dusă până 
la ultima consecință: „Moartea doar mediază/ 
între carne şi/ duh”. 

Ultima secțiune a volumului, care şi dă titlul 
întregii cărţi În piata centrală ne introduce în 
lume de jos, a celor care trăiesc în carne, în 
pământul de carne cum ar zice Nichita Stănescu, 
a visului banal vegheat de conştiinţă, de rațiune, 
într-un univers plat, bidimensional... „Oamenii — 
eternităţi/ confuze, singurătăţi/ disperate”, acolo 
unde este nevoie de spaţiu pentru propria moarte. 
Starea din acest nivel este una a degradării 
umane: „În gang,/ un beţiv,/ degenerat, decrepit,/ 
duce sticla cu votcă/ la gură,/ Dezvelind/ între 
dinţii de sus,/ halucinant şi subit,/ o neagră şi/ 
crenelată spărtură”. 

Aici este locul: în gang, doar la intrarea în 
marea creaţie ce i-a fost destinată omului, într-o 
zonă de trecere de la humă la lumină, un loc în 
departele departe, în prezenţa demonilor care vin 
mai ales spre seară, apoi ploaia care cade, 
pătrunde până la gând, o fiinţă fără apărare în fața 
restului de creaţie, o ploaie în care nu există 
înviere. Fumul care încearcă să lege lumea de sus 
cu lumea de jos: „Fumul/ şi de duh, şi de/ trup se 

desparte./ Fumu-i substanţa şi/ scrumul/ 
amintirilor moarte ”, iar infernul este repetată 
cădere în trup, ca cel ce desparte lumile între 
ele. 

Volumul sfârşeşte trist cu un epilog din care 
răzbate mesajul unei lumi idolatre din care 
lipseşte Dumnezeu, zei deghizați în forme 
proaspete, noi, dar care nu pot acoperi lipsa de 
din Dumnezeu a lumii, zeii vechi, inutili, fac 
lumea tot mai tristă, o palidă absenţă. 

Deşi tablou este unul aparent fără viață, 
pătruns de culori închise şi fără ieşire, este aici o 
luciditate dusă la extrem, luciditatea celui care 
ştie ce înseamnă o relaţie corectă şi necesară cu 
Dumnezeu, în prezenţa Sa, pentru că astfel lumea 
se schimbă brusc, Poiana e aici... 

În acest volum Eugen Dorcescu depăşeşte 
limita literaturii române actuale, deschizând o 
lume interesantă, poate unică, prin revelaţie. 

Poate doar Paul Aretzu în poezia sa, ori 
Eugen Evu în volumele scrise în perioada bună a 
creaţiei sale, ating profunzimea spiritului 
românesc cutremurat de valorile creştine... 

Cu certitudine volumul este unul al 
adevăratei literaturi, o literatură ruptă din psalmul 
Scripturii, din scrierile de înţelepciune vechi, 
continuând o tradiţie schimbătoare prin curajul de 
a accepta limitarea umană fără de Dumnezeu... 

În prefața cărții Virgil Nemoianu scrie: „Cu 
riscul repetiţiei spun că Dorcescu trebuie socotit 
drept unul din cei mai însemnați si mai valoroşi 
poeți actuali ai literaturii române, de fapt unul 

din relativ puţinii poeți adevăraţi care 
funcționează în ultimele două decenii la Dunăre 
si Carpaţi “. 

Noi doar mai subliniem această zicere: 
„Eremitul stătea întins, si acum,/ ca în fiece 
noapte,/ pe patul de tortură! al visului./ Sângele i 
se prelingea, şerpuind,/ se aduna dedesubt,/ într- 
un lac/ de-ntuneric. Când s-a trezit,/ l-a împins/ 
pe cel mort,/ l-a rostogolit,/ de pe stâncă,/ l-a 
zvârlit/ în nămolul mormântului ”. 

În literatura română sunt puţini critici care 
cunosc, care sunt dispuşi să înţeleagă taina unui 
astfel de volum şi apoi să scrie despre starea 
aceasta de înţelepciune venind din Rai... 

Dincolo de versuri există un metalimbaj care 
permite declanşarea revelaţiei, o stare mult pre 
profundă pentru cei ce nu sunt disponibili... 

De fapt, aşa începe povestea românilor: pe o 
gură de Rai... 


08 octombrie 08 

Un vehicul spre eternitate 


Eugen Dorcescu îşi fixează temele scrisului 
său în cartea Poetica non-imanenţei apărută la 
Editura online „Semnătorul,, — iulie 2008, o carte 
în care se regăseşte şi priveşte, totodată, în 
oglinda ei de cuvine argintate gândurile cu privire 
la sine, la esenţa scrisului care se adună sub 
forma de literatură, epistolă şi mărturie într-o 
lume în schimbare, mărturie ca o cetate a 
poemului. 

E o carte despre scrisul celuilalt, a poetului în 
căutarea editorului, a poetului în căutarea 
criticului de serviciu, a poetului în căutarea 
tărâmului necunoscut din opera celuilalt şi din 
psalmii eliberatori ai credinţei. 

Deşi este stăpân pe mijloacele sale de analist 
a fenomenului literar, Eugen Dorcescu preferă să 
abordeze fiecare carte despre care a scris ca pe o 
temă proprie, impusă de celălalt, o temă care l-a 
inspirat, sau care l-a pus în starea de ieşire prin 
cer. 

Autorul a preferat să publice această carte în 
format electronic, supunându-se vremii, dar sunt 
sigur că este un scrib al cărții scrise pe papirus, 
un scrib venind cumva din vremuri mai vechi, cu 

dorul pentru cuvântul plin de mistere, pentru 
cuvântul scrijelit pe piatră sau pe foiţa subțire de 
cupru, are, adică, dorul de a rescrie cuvintele 
definitive. 

Personal, când reflectez asupra imanenţei nu 
pot face abstracţie de contradicţia divină 
transcendent — imanent, iar atunci când mă 
apropii de ideea de imanent, simt prezenţa aripei 
uşoare a îngerului care mă vrea mai înţelept. 

Probabil că Eugen Dorcescu a dorit această 
prezenţă în opera sa, în scrisul său, a dorit să 
poată trece de cele văzute şi nevăzute dintr-o 
operă literară împins de puterea celui trimis, a 
mesagerului care are de dus în pumnii săi de om 
trecător un mesaj despre veşnicie, cu regretul că 
trupul este aşa de puţin pentru maratonul 
scribilor... 

„Un critic literar scrie despre cărți (realităţi 
secunde) şi despre autori, nu despre realitatea 
primă şi despre sine. Or, eu comentez o carte 
exact în măsura în care o re-inventez. Altfel zis, 
am fost, sunt şi voi rămâne poet. Scrib. Nici mai 
mult, nici mai puţin, nici altceva”. 

În abordarea literaturii ca fenomen divin, cu 
bune şi rele, creaţie imperfectă, încă, pe acest 
pământ numit România, autorul şi poetul în 
căutarea operei sale din operele celorlalţi, 
stabileşte ca punct de plecare metafora, ca act de 
a ilustra adevărul prin lucrurile ştiute, o metaforă 
influențată de modul de vorbire şi trăire a lui 
Iisus, ca om pe pământ şi ca Fiul a lui Dumnezeu, 
care a înțeles să ne spună câte ceva esenţial 

despre adevărurile cereşti prin pilde, în aşa fel 
încât să înţelegem să putem fi cetăţeni ai cerului, 
prin modul cum vorbim sau cu trăim cuvântul 
vorbit şi scris. Între metafora ca instrument al 
creatorului modern şi pilda înţeleptului din 
vechime este o legătură intimă, deşi nu prea dăm 
atenţie rădăcinilor în vremurile post-moderne. 

Iată cum scrie Eugen Dorcescu despre 
metaforă, ca animal în oceanul manuscriselor: 

„După opinia noastră (12), simbolul artistic 
(poetic) este, din punct de vedere semantic, 
sinteza dintre metafora personificatoare şi 
metafora de-personificatoare. Altfel spus, este 
expresia lingvistică a unei realități antropo- 
cosmice, a unui veritabil anthropos — ergon. 
Ontologia nu cunoaşte asemenea realități, ele 
rămân specifice artei, fapt care justifică 
sentimentul derutei, contrazicerea deprinderilor 
aperceptive, impresia de ilimitare semantică”. 

Deşi face trimitere la Tudor Vianu sau la 
Goethe, autorul preferă această definiţie, ca punct 
de plecare lucid spre un mecanism care reflectă 
prin vibraţie lumea de sus, încărcată de energii şi 
lumină. Dovadă că, pentru autor, opera unui 
scriitor e mai mult decât o povestire scrisă 
frumos şi talentat, e responsabilitatea celui care 
deja ştie, sub apăsarea responsabilităţii sale de 
om potenţial etern prin scris... 

Analiza mecanismului intern a operei scrise, 
pornind de la metaforă trădează rădăcinile 
valorilor creştine în opera lui Eugen Dorcescu, un 
semn că dincolo de teoriile literare asimilate a 

existat permanent o acomodare a teoriei cu 
valoarea eternă evanghelică, dorită, trăită şi 
exprimată delicat şi discret, cu rigoarea 
matematicianului artist care trasează formula 
versului călător spre opera perfectă, cu viteza 
specifică a celui care moare trăind sensul ultim al 
poemului care imită creația. 

De fapt Eugen Dorcescu abordează într-un 
capitol metafora în discursul ştiinţific, atent la 
precizia gândului dintr-un vers, sau dintr-un 
studiu al matematicilor supreme. 

„Concluzii. Aşa cum s-a putut constata, 
structura formală a metaforei ştiinţifice coincide, 
în mare, cu aceea a metaforei poetice. În ambele 
cazuri, întâlnim structuri metaforice simple 
(coalescente şi implicate) şi structuri metaforice 
complexe. Diferenţele apar la nivelurile imediat 
inferioare, în infrastructuri”, 

Abordând în această manieră problema 
metaforei, se poate observă disciplinarea 
scribului, făcută de operă în sine, ca act de viaţă, 
ca reacţie la impusul creator. 


Eugen Dorcescu analizează cu vârful inimii: 
METAFORA ÎN POEZIA LUI B. 
FUNDOIANU, apoi URMUZ ŞI REALISMUL 
PSIHOLOGIC, urmate de glisarea măştilor la 
Alexandru Philippide, sau neclintirea semnului 
natural la Ion Pillat, ori imaginea trăită a stelei 
pierdute în noapte la Panait Cerna. 


Despre Macedonski autorul scrie: 
„Macedonski şi rondelurile sale descoperă (re- 

descoperă) identitatea fundamentală 
(primordială, abisală) a tuturor pasiunilor: 
uitarea nu-i decât forma cea mai subtilă, cea mai 
tenace şi — sufleteşte — cea mai productivă a 
amintirii”. 

Dar poate cele mai profunde experienţe ale 
scrisului său de-a lungul vremurilor din vremea 
vieţii sale, Eugen Dorcescu le cuprinde în 
eseurile dedicate operei sale şi esenței din opera 
sa: POEZIA MISTICO - RELIGIOASĂ. 
STRUCTURĂ ŞI INTERPRETARE, dedicată 
„Poeţilor tineri, care îmi sunt prieteni,. Este 
mesajul cărturarului către urmaşi, convins că 
numai abordarea evlavioasă a poemului poate 
elibera pe poet de opera sa. Textul acesta merită 
reţinut ca manifest despre poezie ca unealtă 
spirituală în cetate. 

Punctul de plecare spre poem: „Poezia 
religioasă aparține domeniului cuprinzător al 
creației de factură spirituală. Se ştie că spiritul 
este cel care dă viaţă, formă, durată, energie, în 
timp ce materia e amorfă, inertă, străină de orice 
inițiativă şi refractară la orice remediu. Materia 
e moartă, numai duhul e viu: „Duhul este cel ce 
dă viaţă; trupul nu foloseşte la nimic. Cuvintele 
pe care Eu vi le-am grăit, ele duh sunt şi viață 
sunt” (loan 6, 63). 

Vedem, iată, că poezia este rigoarea 
artistului de a rămâne prizonier a frumosului 
primordial, ancorat în perfecţiune dintâi . 

Aplicând la text această idee — spațiu, 
Dorcescu scrie despre opera lui Octavian Doclin: 
„Ca urmare, pe drumul de la Cetatea Poemului 
la Cetatea lui Dumnezeu, în desfăşurarea aşa- 
zicând istorică a volumului, mânuitorul de 
cuvinte meşteşugite (arhitectul de poeme), devine 
Scrib al esenței (fascinat de Ceea ce este, de Cel 
care este) şi, mai apoi, actant al propriei treceri 
de la moarte la viață”. 

În anexele la volum acesta, autorul 
mărturiseşte efortul purificator din cărțile 
versificărilor biblice: Psalmii, Pildele, 
Ecclesiastrul, încercare şi reuşită cu valoare de 
unicat în literatura modernă, aplecată mai mult 
spre fascinația vremii de acum decât faţă de 
temele de început de lume, când literatura de 
înțelepciune a dat sens societăţii ca structură 
specială în creaţia lui Dumnezeu, ca soluție 
posibilă într-un cor de soluţii imposibile. 


Eugen Dorcescu scrie despre această misiune 
asumată ca necesitate a libertăţii sale de om şi 
scriitor în cetate: “Voi afirma, însă, că, spre a 
tălmăci în stihuri Scriptura, este obligatoriu nu 
doar să-ți asumi duhul ei, ci — mai cu seamă — să 
fii asumat de acesta ”. 

Iată taina scrisului: renunţarea la sine, 
pentru a fi scris... 

Lectura atentă a textului va lumina orice 
scriitor în căutarea operei sale şi va înţelege că 
scrisul are ceva tainic, înălțător, ceva eliberator 
care ţine de har şi rânduială, care ţine de 
înţelepciunea de a renunţa la eu pentru trăirea 

fiinţei scrise în fiinţa ta, chiar de la început de 
lume... 

Cartea cuprinde şi interviul realizat de 
Cosmin Lungu cu Eugen Dorcescu, din 
răspunsuri rezultă clar opţiunea scriitorului: 
refuzul omului de carne, idolatru şi ostentativ şi 
acceptarea omului spiritual, ca amprentă divină, 
răspuns din care rezultă angajamentul scriitorului 
pentru o lume cât mai perfectă, posibilă, pornind 
de la literatură ca fenomen de putere spirituală .... 

„Mă aflu la vârsta (empirică şi literară) 
când viitorul are pentru mine un înțeles 
precumpănitor, dacă nu exclusiv, spiritual. 
Adică, el înseamnă, pe de o parte, strădania 
(discretă) spre mântuirea sufletului, iar pe de 
alta, încercarea (decentă) de a promova, de a 
face cunoscută, de a fixa, atât cât este posibil, în 
memoria lumii terestre, propria-mi creaţie. 
Scriitorul are o datorie față de opera sa, față de 
harul ce i s-a dat”. 


Intre imanent şi non —imanent, opera ca 
vehicul spre mântuire... 


August, 2008. 

Intre memoria carnală şi memoria abisului... 


Poemele Bătrânului — Poemas del Viejo ?, 
un volum de versuri aparţinând scriitorului Eugen 
Dorcescu, un volum al plinei maturităţi, viaţa 
privită din dubla perspectivă, aceea de om care 
este în trecere spre veşnicie şi privirea spre 
veşnicie, spre cealaltă patrie, deja, dar nu încă, 
semnele trecerii, semnele roadelor. E un volum în 
limba română şi limba spaniolă, echivalenţe cu 
aceeaşi putere de revelaţie. 

Cartea este una a tainelor descoperite, o 
descoperire plenară, cu viaţa în sine, dincolo de 
limitele memoriei, o revelaţie a omului care se 
regăseşte în pumnul de cenuşă care a rămas după 
ce a ars în lumina dată de Dumnezeu oamenilor. 

Ordinea pare decisă, e o împăcare cu sine, 
valorile care au cutremurat viaţa scriitorului sunt: 
Dumnezeu, familia, semenii, persoana sa 
complex-simplă pe care s-a mulat în timp. E o 
împăcare deplină cu aceste valori, nu au fost 
iniţial ale bătrânului, dar le-a asimilat, fac parte 
din viaţa sa, atât cât mai există, la limită. Le 
acceptă. Dumnezeu e prezent prin numele 
solemn, e cinstea care se dă Celui Prea Înalt, Iah 


? POMELE BĂTRÂNULUI, Editura-online 
SEMANATORUL, noiembrie, 2010. 

Elohim. E semnul reverenţei, a mulțumirii, a 
împăcării cu sine, cu lumea, dar mai ales cu 
Făcătorul. 

Echilibru dintre iubire şi ură se relevă 
bătrânului: 


„că a iubi pe cineva dintre oameni 
înseamnă 

a dori să trăieşti tu în locul lui 

- spre a-l feri de ororile vieții —, 

el ştie 

că a uri pe cineva înseamnă 

a dori să îl faci pe acela să 

trăiască în locul tău”. — (Poemul 1) 


Iată secretul iubirii, iată sensul urii, relația 
dintre oameni e una complexă determinată nu de 
capacităţile noastre de oameni, ci de regulile 
eterne ale lui Dumnezeu, a trăi cumva în locul 
altuia, deschiderea spre universul paralel, creat ca 
şi tine, egal prin daruri, dar inegal prin 
dimensiunea dintre iubire şi ură. 

Cartea are treizeci de poeme, treizeci de 
ocazii de a privi de la înălțimea muntelui la care a 
ajuns cel în vârstă, tot atâtea şanse de a evada din 
spaţiul strâmt al existenţei în trei dimensiuni, prin 
cuvântul care le întrupează. 

Timpul are alte reguli pentru cel ce 
locuieşte într-un trup ce putrezeşte, sudoarea 
morţii şi insomniile care străbat fiinţa celui care 
se odihneşte contemplând existența, totuşi spiritul 
proaspăt într-un trup în ruină. 

Singurătatea e singura dimensiune 
perceptibilă, focul din univers luminează calea de 
acum, dar Dumnezeu e un foc veşnic, mişcarea 
lumilor ştiute şi neştiute e susținută de Creator. 
Pe ultima dimensiune, cel ce arată calea e acolo, 
dar trebuie să înţelegi, să fii împăcat. 

Familia pare a-l uita pe bătrân, dar e o altă 
familie, familia focului. 

Până şi memoria nu mai are sens, totul 
trebuie şters de pe pânza vietii, desenul delicat al 
existenţe nu mai are consistență. Soarele e doar o 
enigmă îndepărtată pe care nu mai doreşte să o 
pătrundă, i-au rămas florile de cenuşă. (Poemul 
7) 

Brusc viaţa nu mai are sensul vechi, trebuie 
negată, e doar o perioadă scurtă care s-a şi dus. 
Taina aceasta e una a speranţei, a nădejdii în viața 
veşnică, o temă creştină, asimilată la final cu 
seninătate: 


„îşi urăşte absenţa dintr-un 
alt secol, dintr-o 

altă lume, 

îşi urăşte ziua de ieri, 

fiindcă s-a înjosit s-o trăiască, 
îşi urăşte 

ziua de mâine, 

fiindcă s-ar putea înjosi 
părăsind-o”. — (Poemul 8) 


Numerotarea poemelor denotă stilul 
scribilor de altă dată, ei nu intervin în text, pun pe 
suportul informatic mesajul, până la urmă e doar 

un singur poem, un imn spus în şoaptă de cel 
bătrân, curajul de a mulțumi prin cântecul ideilor, 
prin ritmul şi rima acestor idei care, brusc, sunt 
limpezi. 

Dar în ritmul existenţei se simte o 
sărbătoare, sărbătoarea unică, a întâlnirii ființei 
cu ființa în dimensiune perfectă a existenţei de 
aici, cu existenţa universului, efemerul e înghițit 
de veşnicie: 


„O sărbătoare ce începe cu 

tine şi se-ncheie cu 

tine, 

ființă tragică, nenorocită ce eşti, 

o sărbătoare în urma căreia, 

însă, 

tot duală rămâi: 

în văzduh — flacără, 

jos, pe pământ — cenuşă”. — (Poemul 10) 


Frumuseţea vieţii s-a topit, orele zilei nu 
mai au acelaşi timp, o uitare cuprinde gândurile 
bătrânului, se vrea desăvârşit într-o după-amiază, 
simplu, dar puterea i s-a dus. Trupul omului e 
inutil, există o stare mult mai adâncă de a privi 
dincolo: „cu sufletul se află/pretutindeni/şi- 
oricând,/cu trupul nu-i nicicând şi/niciunde.” 
Dualitatea se relevă în modul acesta, e zona în 
care fiinţa îşi arată adevărata matrice. Vântul 
semnifică prezența Duhului Sfânt, a celei de a 
treia persoană a Dumnezeului Triunic, Cel ce face 
legătura, intens, fundamental. Fiinţa e probată de 
această prezenţă, e dezlegată de trup prin această 
prezenţă. Ideile sunt cele creştine, gândurile 

omului s-au limpezit la contactul cu această 
Persoană. Eugen Dorcescu, după cum este 
cunoscut în literatura de specialitate, a rescris în 
stil propriu mai multe cărți ale Bibliei, o 
îndeletnicire de meşter, de scrib la Curtea 
Împărăției, a făcut-o cu demnitate, versurile au 
adus ceva secret la lumină, adevărurile 
fundamentale care limpezesc ființa. Acele cărți 1- 
au deprins pe Bătrân cu liniile de forţă ale 
existenţei aşa cum o vede Dumnezeu. Acel 
exercițiu se vede în acest volum de versuri care e 
un fel de manifest al omului la intersecţia cu 
ulițele universului. Cuvintele circulă pe direcţia 
luminii... 

Acolo, în biserică, locul unde persoana şi-a 
găsit adăpost, bătrânul descoperă abisul, 
infinitatea lui Dumnezeu şi intimitate cu El. Este 
o viziune absolută asupra absolutului care poate 
fi cuprins de om, în locul delimitat de Creator. 
Peisajul obişnuit, muntele, marea, un simplu 
drum de ţară care altă dată aveau o semnificație 
aparte, nu mai au aceeaşi valoare, lumea a alta, 
brusc, o lume care nu mai are sens, cenuşa a 
dizolvat imperii, dizolvă şi locul unde trăim. 
Animalele ar putea lua locul oamenilor, cânii, ca 
prieteni, ar putea să ocupe spaţiul lăsat liber de 
cei care au avut cândva o conştiinţă. E aici o 
pedeapsă. E pedeapsa păcatului original, e 
semnul biblic al vieţii atinse de greşeală... Eugen 
Dorcescu cunoaşte jocul acesta de a păzi şi de 
munci, e rupt din Rai, din zona aceea a harului 
perfect, iar regulile frânte nu mai dau consistență 

existenţei... E şi povara zgurii memoriei carnale, 
o povară, uneori, greu de dus. 

Elementele volumului sunt de natură 
spirituală, există o poveste diluată a vieţii unui 
om, o naraţiune formată din lucrurile nevăzute 
care se zăresc prin ceața existenţei cumva, 
realitatea, aşa cum o acceptăm când suntem în 
putere, e alta din perspectiva muntelui, dincolo, e 
țara promisă... Intimitatea cu veşnicia pare a fi 
secretul ultimului poem, ochi în ochi, aşa e 
trecerea dincolo, o sărbătoare a întâlnirii cu focul 
ce dă viaţa când arde, ce mişcă lucrurile, toate se 
întorc spre mâna ce le-a creat şi ne-a creat... 


„Bătrânul simte aroma 
fierbinte a 

jarului, 

îi vede ochiul roşu, de 
vasilisc, îi vede 

solzii de scrum, 

simte boarea unei noi 
înţelegeri, 

presimte 

vâltoarea, zborul, 
extazul — încă incert — al 
acelei 

„cognitio Dei 
experimentalis”. — (Poemul 30) 


Cu acest volum de versuri Eugen Dorcescu 
pune în lumină ceea ce merită primit de om, 
lunga călătorie spre Creator, acceptarea regulilor 
impuse de acesta pentru a ajunge la starea exactă 
a extazului atât de căutat, intim, tulburător de 

intim, inexprimabil în cuvinte, dar bazat pe aceste 
cuvinte care se leagă într-o nouă poveste, cu alte 
reguli. 

Viziunea lui Eugen Dorcescu asupra 
călătoriei şi a destinaţiei este una care vine din 
vechime, cu trimiteri din Vechiul Testament, 
având nuanţe din Noul Testament (Duhul Sfânt, 
cele 30 de poeme câte unul pentru fiecare an din 
viaţa lui lisus, direcţia privirii interioare). 
Literatura şi mai ales literatura creştină va asimila 
acest volum în sensul eliberării din mundan, iar o 
analiză mai aprofundată asupra scrierilor poetului 
se va impune şi din perspectivă teologică. Poate 
vreun student la teologie îşi va alege, cândva, ca 
temă de licenţă scrierile poetului, perspectiva 
lirică din care sunt scrise, pânza subţire pe care s- 
au legat cuvintele. Pe de altă parte, volumul e nu 
numai un manifest ci şi un testament al unui om 
care lasă moştenire celui care poate înțelege, 
taina relaţiei om - Dumnezeu — om. 

Dacă învăţăm a trăit cu fiecare clipă, poetul 
ne îndeamnă să învăţăm a muri pentru a trăi 
veşnic, există soluţia... Într-un fel această carte e 
unică, poezia nu a mai fost privită din această 
perspectivă, dar îndrăzneala scriitorului vine din 
studierea abisului demarcat de cuvinte, revelat de 
cuvinte, care toate adunate sau scăzute formează 
Cuvântul... Logosul... 

Poemele bătrânului o arată, obiectiv, 
trainic, e spaţiul frânt de timp şi netimp... 


Noiembrie 2010. 

Drumul spre casă la Eugen Dorcescu 


Poezia lui Eugen Dorcescu este una care ne 
atrage prin acel ceva care face diferenţa dintre 
poezia-poezie şi poezia ca manea. Virgil 
Nemoianu scria despre Eugen Dorcescu, 
folosindu-se de o pană de înger, următoarele: 
„Dorcescu trebuie socotit drept unul dintre cel 
mai însemnați şi m ai valoroşi poeți actuali ai 
literaturii române, de fapt unul dintre relativ 
puținii poeți adevăraţi care funcţionează în 
ultimele două decenii la Dunăre şi Carpaţi.” 

Despre poezia sa, poetul zice: „...poezia mea 
explorează spaţiul, mai puţin frecventat, dintre 
subconştient şi conştiinţă”. 

Sorina Iovanovici- Jecza şi Olimpia Berca 
au scris o carte de crestomaţie critică despre 
Poezia lui Eugen Dorcescu, Editor Fundaţia 
Interart Triade, Timişoara — 2009. De la 
început se observă că cele două autoare preferă 
un titlu simplu, adevărat şi corect despre poezia 
unui importat poet contemporan. Sunt evitate 
titlurile venite din zona publicitară pentru a 
atrage atenţia, deoarece seriozitatea şi 
profunzimea poeziei, viaţa scriitorului în sine, ca 
scrib inspirat, au impus o luare de distanţă faţă de 
tratarea facilă specifică criticii actuale care 

încearcă să impună nume. La Eugen Dorcescu 
impune opera, ca efect al experienţei de 
cunoaştere prin poezie, ca incursiune în abis, iar 
numele apare încrustat în vers şi acea parte 
nevăzută a poeziei, care impune. 

Chiar dacă, la început, poetul a avut un vers 
strict literar, cu vagi trimiteri spre sensurile lumii, 
în prezent el a reuşit o operă de o adâncime a 
zicerii de excepţie, mai ales datorită smereniei în 
faţa adevărurilor fundamentale pe care le-a 
receptat şi transmis mai departe ca dar de viață. 

Privind la prietenii care au scris despre 
Eugen Dorcescu, în afara celor care au semnat 
crestomaţia, putem cita pe Valeriu Anania, 
Constantin Stana, Alexandru Ruja, Virgil 
Nemoianu, Iulian Boldea, Graţiela Benga, 
Maria-Diana Popescu, Olga Alexandra 
Diaconu, Mircea Lăzărescu, Ilinca Ilian, 
Constantin Stancu. Toţi aceştia sunt din zona 
respectului pentru poezie ca ritual de natură 
spirituală profundă, nu fac parte din lotul 
Dâmboviţa neapărat, dar citesc, iubesc poezie, se 
bucură de poezie şi acesta este lucrul cel mai 
important cu putinţă. Poezia este pentru ei un 
mod de ieşire în larg... 

Cartea conţine câteva opinii zise de Cornel 
Ungureanu, Gheorghe I. Tohăneanu, 
Laurenţiu Ulici, Adrian Popescu, Adriana 
Iliescu, Ion Pachia Tatomirescu, Virgil 
Nemoianu. Opiniile sunt scurte şi corecte, 
dezvăluind o lume a poeziei prinsă în versuri de 
Eugen Dorcescu şi acea speranţa pentru altceva, 

incursiunea în cunoscutul necunoscut, reverența 
pentru viaţa spirituală, curajul de aborda limitele 
metaforei şi metametaforei. 

Cititorul poate recepta şi câteva mărturii ale 
scribului şi avem o bio-bibliografie destul de 
completă despre aventura în abis a poetului, 
călătoria eremitului, de fapt. 

Sunt câteva trimiteri spre omul de cenuşă, 
spre cel care culege alge, sau prinde epistole cu 
inima, planarea vulturului nopții, penumbra 
metaforei şi faptul că poezia este de inspiraţie 
divină la Eugen Dorcescu, sau cel puţin poetul 
aplică modul acesta de fiinţare prin literatură, ca 
formă a credinţei concrete şi vizibile, expresie a 
credinţei interioare şi a bucuriei. 

În mod cert cei care au scris despre eremit, 
au înţeles că Eugen Dorcescu este o stare a 
poeziei române contemporane şi o ieşire a ei în 
lumina universală, a epistolelor importante ale 
umanităţii. Drumul poetului în literatură e un 
drum spre esențe, cutremurător, tragic, marcat de 
marile simboluri ale existenţei, călătoria spre 
paradis şi plonjeul în abis. 

Deși în ultima parte a creaţiei sale Eugen 
Dorcescu a abordat temele biblice, e remarcată 
maturitatea artistului care ştie să se pună în 
vehiculul versului adevărat. Conştient că poezia 
în general, este, într-un fel, la limita ei posibilă, 
Eugen Dorcescu se întoarce la rădăcini, la 
valorile creştine, la temele Scripturii, la cuvântul 
care te cercetează şi nu la cuvintele cercetate. 
Abordarea temelor biblice: Psalmii, Eccesiastul 

sau alte asemenea, impune celui care acceptă 
acest demers o disciplină spirituală de excepţie, 
cuvântul divin presupune o rânduială în toate şi o 
maturitate de excepţie care trece dincolo de 
canoanele obişnuite ale literaturii. Poetul a reuşit, 
iar reuşita lui este o biruinţă asupra morţii 
spirituale, asupra superficialității, asupra 
diletantismului. Până la urmă cu poezia nu este 
de joacă şi trebuie să fii stăpânul versului scris şi 
zis, pentru ca resorturile interne ale ideii să nu te 
plesnească peste umerii şi să frângă posibilele 
aripi ale omului. 

Valeriu Anania scrie despre scrib: „Am 
deschis cartea, am citit primele pagini şi de 
îndată mi-am dat seama că autorul — un mare 
meşteşugar al stihului învățat să zboare cu 
aripile larg deschise — nu se multumeşte să 
versifice textele biblice, ci le re-creează în 
măsura limbii române contemporane şi la 
dimensiunile talentului autentic al unui scriitor 
modern”. lar Valeriu Anania ştie ce înseamnă 
Biblia, a tradus-o, a predicat-o, a înţeles... 

Cartea de crestomaţie cuprinde şi dialoguri 
cu poetul, relevante pentru cei interesaţi, pentru 
cei care vor să cunoască poezia ca zicere de sus, 
răspunsurile sale ne dau o lumină intimă despre 
intimitatea poeziei şi despre ideea care luminează 
sufletul. Înţelegi că artistul trebuie să rămână 
artist, că nu trebuie să fie un acrobat, că el 
descoperă sensuri şi că luminează vieți. 

El zice: „Așadar, tot pentru mine, dar, de 
data aceasta, în calitatea mea de entitate 

spirituală, acasă înseamnă Împărăția, precum şi, 
pe durata vieții pământeşti, Cartea în care am 
aflat că mpărăţia există, şi că, dacă mă voi 
arăta vrednic, , mă aşteaptă, poate, mă va primi 
cândva. Cuvântul înseamnă cel mai sigur şi 
consolator acasă”. Mântuirea în sensul limbii 
koin€, greaca veche, întoarcerea acasă asta 
înseamnă, mântuire... 

Carte este importantă pentru registrul 
scribilor, Eugen Dorcescu este prins în ea ca o 
entitate care străbate veacul pentru a spune, iar 
cuvântul scris arde, iar arderea aceasta este una 
care vindecă rănile lumii, rănile tale, cetitorule... 


Aprilie 2010. 

Geografia absenței: BAD HOFGASTEIN, elegia 
prezenţei 


Scriitorul Eugen Dorcescu ne propune o 
carte profundă despre prezenţa absenței, despre 
realităţile contrare, o carte tristă, dar şi una a 
țipătului într-o vreme când timpul pare mai 
contractat. Elegiile de la Bad Hofgastein, o carte 
a elegiilor la margine de cuvinte, durerea produsă 
de absența mamei, plecată dincolo, după vorbele 
oamenilor, eterna existență nevăzută.” 

Imaginea mamei, o imagine spirituală, o 
amprentă din mintea celor care rămân, legătura 
cu lumea de aici şi lumea de după viaţă, prezenţa 
adâncă, tainică, regula de aur a vieţii pe pământ 
în simplitatea ei, în măreţia ei, în lumina ei 
nesfârşită, chiar dacă moartea e ruptura dintre 
generaţii. 

În ultimele volume Eugen Dorcescu 
abordează fragilitatea trupului, viaţa scurtă a 
omului şi tăcerea, aparentă, a lui Dumnezeu în 
mintea omului, dar prezent în inima lui prin 
durere, un abis care ne pune la încercare. Curajul 
poetului e a unuia care se bazează, nu pe talentele 
sale, pe capacităţile sale, ci pe puterea divină, 


° Eugen Dorcescu, Elegiile de la Bad Hofgastein, Editura 
MIRTON, Timişoara - 2010 

care se sprijină pe valorile biblice, pe miracolul 
speranţei într-o altă viaţă. 

Cartea, una fragilă în aparenţă, e una a 
călătoriei prin peisajul durerii, a iniţierii în 
tăcerea ultimă, mama a suferit, a plecat, a lăsat 
făclia urmaşului, reîntregirea omului cu femeia 
sa, misterioasa legătură, bucuria vieţii imposibil 
de exprimat în cuvinte, doar elegia, un cântec 
abia auzit, dar căzând greu în mintea autorului, 
apoi a cititorului, experienţa de a trăi aici, 
simţindu-i pe cei de dincolo. 

Sunt câteva teme prezentate de poet, 
profunde pentru existenţa în trup: neputința 
absolută după o viaţă plină, unde s-au dus toate? 
Apoi, lipsa răspunsului, vântul care mişcă 
absenţele, voluptatea morţii pentru cel răpus de 
viaţă, simetria în vid, arome ciudate de cimbru, 
paradisul, râul de argint... Elementele elegiilor se 
adună magnetic, sunt ideea trecerii, câteva versuri 
de Eminescu, emblemele poeziei eterne, apoi, 
iată, o limbă eternă, neştiută, dar înțeleasă de toţi, 
e limba omului atins de păcatul etern care aduce 
moartea. Dar şi ploaia ciudată cu şerpi violenţi de 
lumină, timp sideral, zidul tăcerii, infinitul de 
ciment, venirea iernii cu frigul absolut, mijlocirea 
preotului la margini de lume pentru trecerea 
invizibilă, mijlocirea pentru chemarea lui Jah 
Elohim, eternitatea, simplu... 

Tandreţea spunerii şi cuvintele care 
exprimă uimirea în faţa certitudinii absenței 
prezente, sunt gesturile poetice ale autorului care 
focalizează în poeme o emoție intensă, dincolo de 

rațiune, dincolo de logică, bazată pe promisiunile 
lui Dumnezeu. 

Toate nu se pierd, se adună în memoria 
omului: „Într-o fotografie/obiectivă, 
realistă,/diferită de cele ce se suprapun, 
se/confruntă, se developează şi/se voalează, la 
nesfârşit,/în camera obscură/a memoriei mele ”. 
(elegia 18) 

Iată descrierea absenței, ruptura dintre 
mamă şi urmaş, ruptura în carne, dureroasă: 
„Absența e-o prezenţă negativă,/E-un gol, o 
aşteptare, o latenţă./E moarte şi viață, deopotrivă 
—/ Chiar Domnul, pentru simţuri, e-o absență”. 
(Prolog) E o revoltă aici, revolta omului în faţa 
morţii şi a lipsei de răspuns a lui Dumnezeu la 
chemarea omului, aparenta tăcere... 

Volumul se structurează pe câteva părți: 
Prolog (Absența), O, maică..., Vechea fotografie, 
Epilog (Adam), părţi relevante, cu trimiteri spre 
cele spuse, spre cele scrise cu mult înainte în 
cărţile sfinte... Elegiile au numere, o numerotare 
simplă ca simplitatea trecerii, ca simplitatea 
durerii, totul există, însă... 

La înmormântarea mamei se detaşează 
fiinţa soţiei, emblematic, legătura prezentă, viața 
ca taină iarăşi: „Şi-am văzut-o atunci/pe soția 
mea, pe îngerul/meu,/trebăluind şi ea, harnic, 
tăcut.../Stop cadru vibrant,/clipă 
scânteietoare./Profil ei nobil, frumos,/decupat pe 
un ecran/de frunze aurii şi/de soare... ” 

Peisajul capătă semnificaţii adânci, munţii 
par corăbii ce ne poartă prin univers: „În ceața 

mare, mereu/freamătă, prinşi în/ancore grele de 
Iut,/Alpii/fantastice crucişătoare./Abia dacă le 
poți desluşi/catargele/pupa sau prora,/... ” 
(elegia 9) 

Evenimentul simplu, de neevitat, fulger în 
vid, fulgerare care străbate mintea omului 
declanşează uimirea, chiar se moare? Eu sunt 
aici, afirmă poetul, omul, Adam cel de azi, voi 
sunteţi acolo, nu există moarte lângă apele 
freatice, e un tremur, o vibraţie care trădează 
viața de după moarte, îndoiala omului limitat, e 
certitudinea, semnalul că există ceva etern... 

Volumul sfârşeşte cu reîntoarcerea în 
matrice, în cel de pământ, Adam, fiinţa 
primordială, Eva e un dram din trupul de carne, el 
şi ea formează unicul trup, până la urmă unirea 
aceasta face ca în lume să existe omul şi 
Dumnezeu, creatura şi creatorul... Elegiile lasă 
calea deschisă în modul acesta, chiar dacă omul e 
de pământ, fragil, prin prezenţa lui Dumnezeu se 
schimbă lucrurile, absența de la început devine 
prezenţa a ceva cu mult mai mare, mai intens, 
tristeţea devine taină, miracol, este existenţă. 

Eugen Dorcescu are ca repere cărțile 
Bibliei, a pătruns mesajul lor şi elegiile devin 
ecouri la acest mesaj, universul se umple prin 
mișcarea generaţiilor, prin bărbatul venit prin 
femeie, femeia făcută din carnea bărbatului, 
întrebarea magică: ce înseamnă a avea? 
Răspunsul este doar poezie curăţită de lacrimă, 
elegie în primordial. 

Cartea e un fel de testament al omului 
Eugen Dorcescu, bazat pe ajutorul scriitorului 
care vede, înțelege sau nu înțelege, dar ştie să 
pună întrebările, să caute răspunsurile, să lase loc 
de absență în prezența cuvintelor... 

„Din zori pân” la/cină,/sub soarele oblic, 
sub/soarele orb,/zânele râului sorb,/şuşotind, 
murmurând,/cupe lungi, cupe reci, străvezii,/de 
lumină”. (elegia 25) 

Peisajul elegiilor e taina ce o vom bea până 
la urmă, în lumea volatilă, adică trecătoare, 
alături de Mama... E prezența arhetipului în raiul 
posibil, momentan, în natura mişcată a lumii... 

În mod cert, Eugen Dorcescu rezistă ispitei 
experiențelor poetice atât de la modă în literatura 
ultimului veac, se întoarce la elementele eterne şi 
esenţiale ale literaturii, la început, la elegia care 
intră în memoria cititorului, aducând gândurile de 
sus... Dar este o experienţă spirituală de o viaţă, 
un preţ greu, plătit cu suferinţă, poate nevăzută 
dar care a lăsat urme... Totuşi, în poezia sa, cu 
tot discursul înalt, arhetipul Noului Adam nu se 
lasă văzut, rămâne cumva un mister, deşi el a fost 
clar prezentat în persoana lui Iisus, e o tăcere 
cumva în această zonă a creaţiei lui Eugen 
Dorcescu, abisul i-a oferit o ieşire din labirint 
prin elegie, iar elegia, până la urmă e lacrima 
adevărului... sau cum singur declară într-un ciob 
de scriere - cognitio mortis experimentalis... 
(elegia 3) 


15 ianuarie 2011. 

Valea reginelor, poezia Rosei Lentini 


Eugen Dorcescu ne propune un volum de 
poeme în limba română a poeziei scrise de Rosa 
Lentini, traducere chibzuită din limba spaniolă, 
care aduce un argument liric în geografia literară 
a Europei, o antologie cu tristeţe, apoi rezistenţa 
în faţa evenimentelor contemporane, 
reîntoarcerea la coordonatele imperiului, ale 
istoriei care trădează prezentul prin motivele 
eterne. 

Antologia ne prezintă, la început, pe scurt, 
viaţa şi opera poetei, tandreţea versului în lumea 
europeană modernă, date care vin să informeze 
cititorul despre o lume aparte, o lume a visului 
străbătut de furtuni spirituale, de violenţa ultimă 
a lumii, de melancolia la marginea oceanului. 

Un moto interesant pentru acest 
volum: “Funcţia cuvântului, dincolo de mica 
mizerie şi mica tandreţe de a desemna aceasta 
sau aceea,este un act de iubire: să creeze 
prezență ”. - Roberto Juarroz. Acest citat 
dezvăluie temele principale ale volumului: 


+ Rosa Lentini, Antologia Rosa Lentini — Tsunami şi alte 
poeme, Editura online „Semănătorul” — 2011, poezie, 
traducere de Eugen Dorcescu. 

detenta prezenţei, iubirea ca fulger târziu, mizeria 
zilnică transformată în poezie. 

În prefaţă, Esther Ramon face o analiză 
interesantă a poeziei scrise de Rosa Lentini şi 
trimiterile sunt pertinente: „Pentru Stefan Zweig, 
poetul “este un paratrăsnet solitar ce adună (...) 
întreaga tensiune atmosferică a focului sacru, şi 
această forţă este aproape întotdeauna mortală”. 
ZWEIG, Stefan, 1999, 63. La lucha contra el 
demonio. Hölderlin, Kleist. Nietzsche. Barcelona: 
El Acantilado. 

Mai multe date în acest sens ne aduce Karl 
Jaspers, notând că Van Gogh consideră de 
asemenea munca sa de pictor ca un “paratrăsnet”. 
Asumând încărcătura simbolică şi transcendentă 
a fenomenelor amintite, Jaspers afirmă, în 
consonanță cu gândul conţinut în poezia lui 
Hölderlin: 

“ Acum, cel care se expune pericolului este 
chiar poetul: poate sfârşi nimicit, în timp ce 
misiunea sa constă tocmai în a capta divinul 
primejdios în forma poeziei şi în a-l transmite 
fiinţelor umane într-un mod care să nu fie 
dăunător”. JASPERS, Karl, 2001, 198. Genio 
artistico y locura. Barcelona: El Acantilado. 
Citatul este important pentru că dezvăluie puterea 
poeziei, în general, de a prelua energiile 
debordante ale răului şi a le transforma în versuri 
care schimbă minţile, inimile, lacrimile spre 
bine... Fraza este profundă şi surprinde în acest 
context, dar focalizează lumile eterne ale 
poemului în poezia concretă a Rosei Lentini. 

Antologia reţine poeme din ciclurile: 

e Din “Citind-o pe Alejandra 
Pizarnik”, 1999 

e Din “Caiet egiptean”, 2000 

e Din “Sudul spre mine”, 2001 

e Din “Cele patru roze”, 

e Din “Veninul şi piatra”, 2005 

Titlurile dezvăluie ideile acestor poeme, sunt 
poeme care răscolesc cititorul prin profunzimea 
atmosferei poetice, este redată o altă insulă în 
lumea contemporană, insula protectoare, cea pe 
care se refugiază copii poemului, insula 
cunoaşterii prin versul luminat. 

Lecturile, istoria, evenimentele imediate, 
brutale, sunt aduse în poezie de către Lentini, iar 
traducătorul, important poet contemporan, simte 
versul şi lasă poemul să zburde, să curgă spre 
cititor în limba română, aproape la nivelul 
creaţiei originale, cumva intacte, de sine 
stătătoare... 


„„ Trebuie să scrii ca într-un legământ 
săpând în umbră, cu lumina înăuntru. 

Şi zice: “iarna urcă prin mine” 

şi este mai în sine cu sine însăşi. 
Tăcerea ţi-a luat în stăpânire poarta 
șanțul şi golul. Cineva trece 

ca un lup cenușiu în noapte 

cu puii săi jupuiți 

în timp ce moartea îi ciopleşte oasele 

ca pe nişte sculpturi, ca pe nişte flaute ”. 

Există un loc unde se formează întrupările 
poetice, o lume a poeziei concrete şi lentele pliuri 
ale dublei memorii... 

Urmărind poemele descoperi versuri 
memorabile: a zămisli absența, după-amiaza 
îmbracă în aur grădinile, lumina strălucitoare 
care s-a scufundat în Egipt, Egiptul tindea spre 
stele ori se afunda în nisip, grăunțe de somn pe 
care ne sprijinim capul, apa a șlefuit cântecele, 
marea pasăre a crepusculului iluminează drumul 
de întoarcere, odihnindu-se cuvintele iau forma 
obiectelor... 

Rosa Lentini este fascinată de trecerea şi 
tăcerea imperiilor, e jocul divin care controlează 
lumea, istoria trecută care se reinventează în 
prezent, puterea şi măreţia care alunecă în ape şi 
nisipuri, marile edicte inundate de timp, apoi 
ieşirea, salvarea prin poezie, credință, cântec. 
Tema Egiptului este una puternică, a fascinat 
oamenii pentru că le-a marcat destinele, iar 
imperiul actual ne marchează destinele fie că este 
în joc prestanţa Statelor Unite, Europa, China, 
fie că este în joc moartea noastră cea de toate 
zilele. Prin poezia Rosei Lentini descoperi că 
puterea imperiului stă în fragilitatea sa... Se 
dezvăluie cititorului mecanismele imperiului, 
meandrele care îl desenează, deschiderile spre 
lume şi Dumnezeu... Egiptul a fost o temă 
importantă în creştinism, dar şi una în manualele 
de istoriei lăsate în mâna păcătosului, o temă a 
eliberării de sub tirania sistemului... 

„Din vechiul Egipt se remarcă geografia sa 
egocentrică. Desenul lumii în 

formă de triunghi cu un vârf în jos reunea cele două 
părți ale ţării, 

cea înaltă şi cea joasă. O linie în centru îl împărțea în 
două. Figura obținută din această 

reprezentare era cheia vieţii, cheia întregii existențe. 
În termeni 

generali nordul era bogat şi sudul mult mai sărac. 
Marile capitale 

precum Memphis, Tebas ori Alexandria înfloreau la 
frontieră pe malul Nilului sau 

în deltă aproape de mare. 


Egiptul tindea spre stele ori se afunda în nisip ”. — 


(Cheia lumii) 


Eugen Dorcescu simte aceste poeme şi le dă 
o atenţie deosebită, versul pluteşte frumos în 
mintea cititorului, pătrunzător şi tainic... 

Fragilitatea fiinţei, ca şi fragilitatea 
imperiului sunt testate prin tema tsunami, forţele 
necontrolate ale energiilor create, cele care 
mătură bulevardele istoriei şi face mereu curat în 
lume, pentru a conserva lumea, cu toate că 
individul, concret, e pus să reziste acestora, să 
biruie cumva, irațional şi divin, e rezistența prin 
viața simplă, ca viaţă... 


„Mai târziu pe străduţe şi pasaje 
în casele dărâmate, sub pietre 

şi graiuri o călătorie amorțită: 
fuziunea intimă cu noaptea, odihnă, 
transparenţa intactă 

a unei ape cu peşti mai reci 

mâna pe care nu izbutim s-o trezim”. — (Tsunami 


ID) 


Efortul poetului, a poetei, în lume este redat 
prin poemul Hărți, de fapt o privire de sus în 
istorie, un contur ieşit din ceața poemelor, în 
aceeaşi manieră precum în vremurile genezei. A 
privi detaşat lumea este efortul suprem al omului, 
conştiinţa destinului său în univers. 


„Şi priviri pe deasupra distanţei 

fiindcă prezenţele îl susțin mai puţin pe om 

decât cei absenţi, atât de asemănători în liniştea lor 
naşterii lumii 

şi precum izvoarele de asemenea liniile 

de culori naufragiate 

spălate după un timp de nisip”. 


Este o hartă a posibilului, o hartă eternă, 
dragostea se scrie la acest capăt de cer, pe aceste 
ulite simple, iar timpul din care suntem alungaţi, 
dă putere vieţii, centrul plin de dorinţă şi 
absenţă... 

E un loc pentru cei care visează în Valea 
Reginelor, un Templu pentru Femeile Faraon 
care au marcat trecutul, au dat sens deşertului şi 
mişcarea Nilului în istorie, o poveste care se va 
ivi înspre lumină... 

Eugen Dorcescu notează în prefața 
volumului: „Memoria şi copilăria se aliază în 
poem, se condensează, pentru a se preschimba în 
lemnul unor vâsle iute-trebuitoare, dar nici 
grădinile, nici poveştile lor nu sunt de ajutor, 

fiindcă nu-i lemn îndestulător pentru a ridica 
diguri. Doar pentru a arde. Pentru a ilumina un 
scurt răstimp, o clipă.” 

Poezia Rosei Lentini luminează o clipă 
istoria imperiului cu limbajul special al celei care 
a străpuns tsunami cu puterea memoriei şi a 
şoaptei... 


August 2011 

Pietatea timpului la Andrés Sánchez Robayna 


Poetul Andrés Sánchez Robayna” este un 
poet al discreţiei, versul său redă preocuparea 
autorului pentru acele miracole umile, pentru 
locuri extraordinare, atinse de timp, pentru 
anotimpul secret care înfloreşte în luna 
septembrie, pentru amintirea unui început 
continuu. Versul său curge liniştit apoi este 
luminat de revelaţia relaţiei cu Dumnezeu, cu 
natura, cu netimpul. Acel punct al luminării este 
esenţial, poezia capătă consistenţa absolutului, se 
deschide precum floarea... 

Eugen Dorcescu, poet român important, 
scriitor de excepţie, a tradus din poezia acestui 
poet spaniol, a făcut şi prezentarea lui alături de 
poemele din volumul Umbra şi Aparenţa“. 


5 Andrés Sánchez Robayna a primit premiul Criticii pentru cartea de 
poeme La roca (1984), premiul Naţional de Traducere (1982) pentru 
versiunea sa din poezia lui Salvador Espriu. Conduce Atelierul de 
Traducere Literară de la Universitatea din La Laguna dedicat literaturii 
universale, din 1995 şi până în prezent. Este poet, istoric literar, profesor, 
personalitate de primă importanță a literaturii spaniole contemporane. N. 
1952, Las Palmas, Insulele Canare. 

* Andrés Sánchez Robayna, Umbra şi aparenta, Editura Mirton, 
Timişoara, 2012. Versuri, traducerea din limba spaniolă Eugen Dorcescu, 
coperta cu un desen de Constantin Brâncuşi, La Pyramide fatale et croix, 
cu note literare de Eugen Dorcescu. 

Titlul este unul simbolic, preia din filozofia 
idealistă (Platon) mişcarea minţii spre eternitate, 
omul, adică, va putea primi doar aparențele, va 
privi doar umbrele, dar va putea înţelege creaţia 
şi creatorul din toate acestea prin descoperiri, 
prin umilinţa în faţa peisajului divin, prin 
cuvintele lăsate libere să acceadă în poem. 

Eugen Dorcescu, traducătorul poeziei din 
limba spaniolă în limba română, ne dă câteva 
repere despre Andres Sânchez Robayna, scurte 
note literare din care cititorul va înţelege că acest 
artist a fost şi este preocupat de literatura 
universală în cel mai profund sens, că a edificat 
punți între poezia spaniolă şi poezia lumii, este 
implicat în traduceri şi că el lasă o amprentă 
vizibilă în istoria literară. Ne sunt prezentate 
volumele publicate, cărțile de poezie, cele de 
critică, adică tot ce a constituit preocuparea sa 
pentru frumos. În ultima vreme am putut constata 
că Eugen Dorcescu a dat o mare atenţie poeziei 
din spaţiul literar al Spaniei, s-a arătat interesat să 
creeze legături între poezia română şi cea 
spaniolă şi aduce o contribuţie importantă în 
cultura europeană, în general, acolo unde autorii 
români sunt mai puţin cunoscuţi şi asta pe 
nedrept. 

Volumul publicat în limba română este o 
selecţie consistentă din poemele scriitorului 
spaniol din mai recenta sa carte La sombra y la 
apariencia, Tusquets Editores, Barcelona, 2010. 

Poezia aceasta oglindeşte lumina soarelui, 
lumina în general, sugerând accesul omului la 

lumina esenţelor dintâi. Este un volum al 
spiritului deschis la mângâierea pe care individul, 
în singurătatea sa, o primeşte din relaţia cu 
natura, cu peisajul, cu locurile importante ale 
lumii, din relaţia cu Dumnezeu care este prezent 
prin psalmul încrustat în realitatea perceptibilă. 
Sufletul „vede” o frunză uscată, o umbră, elegia 
la marginea metropolei, o stradă... amintirea 
prezentului într-un timp fără de timp, e o vedere 
cu inima. Poetul se focalizează pe misterul mării 
greceşti, intensificând temele sale fundamentale: 
norii, soarele, lumina, aurora, porumbeii, 
simbolurile eterne... Descoperim anotimpul ca 
fiind un spaţiu în care locuiește poetul, ametit de 
miracolul florii de ciulin sau de fulgerul verde, 
ori de variaţiunile unei muzici divine impregnate 
în lucruri. E un preaplin care vine de dincolo de 
mare, de dincolo de timp. Ciudate sunt reflexele 
din ziua de anul nou, cu vibrația aceea subtilă 
care modelează absenţa, nimicul... O, anul ca o 
punte nevăzută pe care se pierde cel singur, 
sensibil la mişcarea universului... 

„Tu care ai iubit soarele/ şi centrul, şi care 
doreşti/ a pătrunde-n lumină,/ în rocă şi în 
prezenţă,// nude, invincibile,/ şi care pe nisip/ 
asculți zvăcnirile/ trupului şi ale pământului... ” - 
poezia care captează nevăzuta vibraţie a creaţiei, 
unda aceea de fond cu muzica ei subţire, 
blândă... 

Volumul are un motto: „Aşa precum umbra 
se trece viaţa noastră”. — un motto preluat de la 
Pero López de Ayala. Este o tuşă necesară în 

economia volumului pentru că acest gând 
defineşte stare poeziei lui Andres Sânchez 
Robayna. 

Poetul spaniol revine la meditaţie repetat, se 
lasă prins în vraja stării prin care se maturizează 
sfinţii. „Te gândeşti atunci, sub fervoarea 
amiezii, că bolovănoasa cărare ce te-a adus la 
această plajă îndepărtată s-a iscat, în fond, 
demult, în copilăria ta, în cutele obscure ale 
primelor vise”. — IMAGINILOR MEDITAȚIEI. 
Desigur, poezia se pierde în eternitate, este un 
mesaj discret, subtil, în imensitatea timpului care 
devine un spaţiu atemporal: „Şi dincolo de orice 
înțelegere, marea”. 

O banală frunză declanşează în fiinţa poetului 
mişcarea gândurilor nepereche, e o galaxie care 
se naşte în mintea celui care contemplă. „Noi de 
asemenea, smulşi, uscaţi/ cădem pe pământul 
nesfârşit,/ precum o floare a negării cădem/ de la 
stele la solitudine ”. — Unei frunze uscate. 

Trecerea imperiilor, relativitatea puterii care 
devine fără de putere este superb redată în 
poemul DESPRE UN TRON DE PIATRĂ; 
Ludovisi, Palazzo Altemps. Tronul e din 
marmură invizibilă, tronul simbolul puterii, dar el 
trădează neputinţa în faţa eternității cu toată 
detenta pe care o dă dragostea, sau ritualul 
religios, ori frumuseţea femeii tinere care 
armonizează tronul cu simbolurile. Există versuri 
care desenează poemul adevărat: lumina carnală, 
cântecul traversează timpul, lumina arzândă, 
ținutul originii, sânul stelei, materia nemuritoare 

şi maternă, piatra care vă mărturisi memoria 
noastră. Poemul e copleşitor prin intensitatea şi 
densitatea eternității în palat, lângă tronul care 
pare etern... este doar aparenţa, e doar umbra... 
Cu certitudine Andres Sânchez Robayna este un 
poet al esenţelor, e din stirpea celor care au 
experienţa contemplării, preluată din murmurul 
rugăciunii sau, poate, poezia este rugăciune, Cel 
Etern se descoperă în creaţia sa, aparențele îl 
trădează, umbrele ţipă... Iată, metafora care 
ondulează gândul: materia nemuritoare şi 
maternă... 

Poetul are capacitatea unică de a preface un 
lucru banal în grandioasă imagine a gloriei, omul 
conştientizează că este doar lutul care vorbeşte, 
care şopteşte miracolul: „Umbra ta doar/ apasă 
pe lut/ mai puțin decât tine.// Şi încă mai puțin 
decât umbra-ţi,/ pasul nostru-n țărână”. — 
FLOAREA DE CIULIN 

Eugen Dorcescu s-a străduit şi a reuşit să 
prindă poezia aceasta care se ţese fină ca o pânză 
de păianjen pe faţa lumii, e diamantină şi fragilă, 
dar puterea poeziei se vede prin relaţia poetului 
spaniol cu poezia în sine ca poezie, cu universul, 
cu relativitatea vieţii într-o lume eternă care se 
reclădeșşte cu fiecare fiinţă, pe de altă parte... 

Metafora este una a smereniei, nu este una 
explozivă în tonul poeziei moderne, acest lucru 
pare preluat din vechile scrieri, dintr-o experiență 
spirituală de excepţie. Tonul nu este unul familiar 
poeziei române decât cu unele excepţii, dar redă 
demnitatea unei poezii care vibrează ca o inimă 

în trupul eternității. Acest volum, prin 
sensibilitate şi modestie, prin libertatea cuvintelor 
de a se metamorfoza în poezie, se deosebeşte de 
cea ce se scrie, se publică şi se premiază în 
România în materie de literatură. Cititorul va fi 
surprins se liniştea şi luminozitatea versului, dar 
e nevoie şi de un efort inițiatic pentru a pătrunde 
în intimitatea poemului... 

Reţinem fragmente de versuri: muţenia 
aerului, lumina gravată, fântâni de lumină, lucruri 
care ne recunosc, pietre care naufragiază în 
lumină, ochiul soarelui, fulminantele goluri ale 
liniştii, lucrarea pură a timpului, risipirea 
marmurei, fierăria solară loveşte cerul, toate se 
privesc în vid, avide, aerul orb şi apa fulgurantă, 
însuşi timpul în pietatea timpului (frumos), 
fântânile invizibile ale vieții şi morţii, raza de aur 
verde, două silabe ce ard în strălucirea lui iulie, 
memoria cuvintelor, un zid - chipul timpului, 
toate se topesc laolaltă cu cerul... 

Iată, acestea schiţează o lume aparte, e lumea 
poeziei, sau ca să-l parafrazăm pe Andrés 
Sânchez Robayna: „Numai frumusețea aceasta ne 
ajută să trăim şi deopotrivă să murim”. 


Octombrie, târziu, 2012. 


105 


Călătoria 


Prin volumul de versuri intitulat simplu, dar 
pătrunzător, Călătoria, CORIOLANO 
GONZÁLEZ MONTANEZ, poet spaniol, este 
prezent şi în spaţiul poeziei din România datorită 
traducerii făcute de Eugen Dorcescu, poet şi el, 
cu simţul abisului. Volumul a apărut la Editura 
„Mirton”, Timişoara — 2010 şi este o mărturie 
despre destinul omului în univers şi în locul în 
care l-a pus Dumnezeu pentru o vreme. 

Versurile poetului spaniol sunt de obicei 
lungi, curgând tainic şi după o logică poetică 
proprie, reflectă umbrele unor civilizaţii pierdute, 
uşoare atingeri de altă dată, într-un peisaj vast, 
întrerupt de evenimente aparent banale, dar care 
sunt importante pentru sufletul omului. 

Poezia aceasta vine dintr-un alt spaţiu, 
diferit de spaţiul mioritic şi este captivă omului 
de carne, neputincios, limitat, rămas atârnând 
între iluzia unui eden oricum pierdut şi iluzia 
eliberării, un om venind din măruntaiele 
pământului, cu tot ceea ce presupune aceasta: 
tristeţea, durerea, singurătatea, sentimentul 
alungării, o lungă şi apăsătoare călătorie, deci. 
Toate sunt ilustrate de imaginea pietrei, a 
muntelui, a eremitului, a digului, a nopții şi zilei, 
a anotimpului, a frigului, ori temelor uitate de 

civilizaţia actuală. Oameni care au fost cândva 
zei în memoria prietenilor muritori, oameni 
singuri, paradisul pierdut, câmpiile deşertului în 
care timpul nu are sens, cuvintele vechi ale 
strămoşilor, memoria care încearcă să prindă 
esenţa. Apoi soarele, eroii, sunetul tamburinelor, 
ca o inimă ce bate, chiar tablouri simple, ori plaja 
ca loc de trecere, din această călătorie în alta... 

Fraza lungă, poemul venind din infinitul 
deşertului, este întrerupt de haiku, scurt, fulgerat, 
de parcă fericirea nu poate dura, este aproape un 
păcat să fii fericit. Călătoria în tăcere are un final 
dorit, celălalt țărm, timpul se poate opri, durerea 
este veche şi lentă. 

Despre literatură poetul spaniol scrie: 
„CUM SA AFLI CÂTĂ memorie este în spatele 
unui cuvânt, în spatele unui vers? Cum să 
înţelegi câtă durere este în cuvântul ce o 
numeşte? Literatura nu este locul memoriei, nu 
este calea comuniunii cu celălalt, nici măcar cu 
noi înşine. Literatura nu este salvarea. Stihul este 
singurătate şi abandon”. 

Din această perspectivă poezia lui 
MONTANEZ exprimă o singurătate dusă la 
limită, deşi salvarea este posibilă prin Iisus, dar 
parcă tradiţia îl împinge pe poet la limita 
existenţei, imaginea pietrei. 

„PE PIATRA ACEASTA este scris numele 
nostru./ Pe această piatră se iveşte cuvântul 
vulcanilor./ Pe această piatră am fost creaţi/ şi 
acesta este cuvântul pietrei de foc:/ Fiindcă 
suntem foc şi la foc ne întoarcem,/ fiindcă 

pământul se naşte pământului şi omul se naşte 
morții,/ durerea şi teama ne întunecă ochii/ şi 

nopțile fără lună sunt mai lungi/decât zilele cu 
soare”. 

Haiku, loc de popas al luminii: ” lumină, 
plajă şi cer:/ unde rezidă totul/ şi eu te rechem”. 

Ori tablourile care, deşi statice, par să 
prindă clipa trecătoare, să o fixeze în carnea 
omului singur: 

„O MARE ESTI VALĂ nepăsătoare turcoaz/ 
ce eliberează de memorie şi de durere./ O mare 
antică”. 

Concluzia: peisajul vine de altă dată, 
precum păcatul moştenit prin naturala naştere, 
prin codul genetic, imposibil de ocolit. 

Finalul volumului aduce cumva eliberarea, 
kaiku luminos, ieşire din logica călătoriei ca 
destin: „pe nisip/ patru urme de picior:/ două 
sunt de copil”. 

În traducerea meşteşugită de Eugen 
Dorcescu avem echivalenţa unei poezii cu nuanţe 
spaniole, eşantioane dintr-o operă mai vastă, 
gândul care se poate simţi dincolo de cuvinte, 
paradoxul care dă soluţia, iubirea care va nimici 
singurătatea, eliberarea prin iubire, gând care stă 
în spatele versurilor, translucid, imposibil de zis 
până la capăt, dintr-o mistică închisă în ritual. 
Există şansa ca fiecare să fie fericit, dar asta pare 
un păcat, o conspirație împotriva sensului real al 
vieţii. 

Sentimentul sfârşitului călătoriei pare 
prezent în poemele lui MONTANEZ: „AM 

STRĂBĂTUT TOATE drumurile ce duceau/ la 
toți munţii,/ observând cum cerurile trasau nori 
noi,/ repetând toate numele mele pentru ca nici tu 
nici zeii/ să nu mă uite când focul va consuma 
amintirile ”. 

Amintirile par greu de biruit, e o povară 
care marchează omul de pământ. 

Sunt, desigur, legături între poezia lui 
MONTANEZ şi poezia lui Eugen Dorcescu, locuri 
cumva comune, ca motivul eremizului şi al 
edenului, dar asta face parte din destinul omului, 
din mişcarea sa pe elipsa eternității, lucruri 
neînţelese care provocă frumuseţea şi asta 
înseamnă prezența lui Dumnezeu, împotriva 
singurătăţii este cuvântul, peisajul, natura, spaţiul 
şi timpul, viziunea ... 

„EREMITUL APARE şi dispare/ aidoma 
dunelor./ Nimeni nu i-a văzut chipul,/ dar 
legendele spun că el este alb/ precum stelele,/ orb 
ca durerea,/ tăcut ca oamenii deşertului./ 
Călătoreşte între pelerini,vagabonzi, războinici;/ 
şi, fără ca nimeni să-l asculte,/ vorbeşte ca un 
profet/ şi recită, ca şi când l-ar avea scris/ în 
palma mâinilor sale,/ destinul lumii, de la 
începutul/ până la sfârşitul timpurilor ”. 


Aprilie, 2010 

Câteva note literare 


La sfârşitul anului 2012 poetul Eugen 
Dorcescu a fost premiat cu premiul Opera 
Omnia pentru întreaga activitate, o activitate de 
o viaţă. Filiala Timişoara a Uniunii Scriitorilor 
din România a răsplătit truda de o viaţă a unui 
scriitor important. Implicare, inspiraţie, râvna 
asupra manuscrisului care se completează cu 
fiecare zi, literele care transformă fiinţa 
scriitorului... Cărturarul plin de emoție a primit 
premiul, iubitorii de artă au acceptat că există 
direcţii în literatură care vin de la oameni de 
excepţie. 

Tot la sfârşitul aceluiaşi an, istoricul şi 
criticul literara Maria-Daniela Pănăzan, o 
specialistă în domeniu, a publicat cartea POEZIA 
RELIGIOASĂ ROMÂNEASCĂ. Analize şi 
comentarii la Editura „ConoLogia” — Sibiu, 
2012. O carte de referinţă în care Eugen 
Dorcescu este evidenţiat datorită operei sale, dar 
şi datorită viziunii sale despre conceptul de 
poezie religioasă. Scriitorul este citat ca având o 
contribuţie importantă la coagularea temelor, 
ideilor şi reprezentării acestui gen de poezie. 

Maria-Daniela Pănăzan scria despre eremit, 
bătrânul, cel cu suflet tânăr: „Psalmii lui Eugen 
Dorcescu reprezintă o capodoperă a literaturii 
române de la sfârşitul secolului a XX-lea, 
alcătuind un mănunchi de poezii — rugăciune, 
rostite în nume personal, dar potrivite sufletului 
modern (izat) de astăzi, scrise anume pentru noi, 
cei care ființăm în această societate de consum, 
desacralizată şi tot mai îndepărtată de... 
Dumnezeu. <<Poet important, străin de orice 
gesticulaţie frondistă, reprezentant de seamă al 
generaţiei-sandwich (prinsă între explozia 
şaizecistă şi zgomotul optzeciştilor), Eugen 
Dorcescu ne obligă, astfel, la rându-i, să-l 
redescoperim> >.” (Citat din Adrian Dinu 
Rachieru, Poeți din Banat. Integrala Dorcescu, 
în revista „Convorbiri Literare”). 


Februarie, 2013. 

Cuprins: 

1. Prolog de ... Eugen Dorcescu 

2. Despre eremit... 

3. Poezia religioasă, o stare... 

4. Un CV - EUGEN DORCESCU 

5. Constantin Stancu — Un scurt interviu cu 
Eugen Dorcescu 

6. Din amintirile unui scrib (Eugen 
Dorcescu) 

7. Aşteptând epistole din păduroasa cetate 

8. Abis lângă ABIS 

9. Drumul spre Tenerife 

10. Cu trupul eremitului pe umeri 

11. Un vehicul spre eternitate 

12. Între memoria carnală şi memoria 
abisului... 

13. Drumul spre casă la Eugen Dorcescu 

14. Geografia absenței: BAD HOFGASTEIN, 
elegia prezenţei 

15. Valea Reginelor, poezia Rosei Lentini 

16. Pietatea timpului la Andrés Sánchez 
Robayna 

17. Călătoria 

18. Câteva note literare 


